Каримов даврида “урилган” Исмоил Жўрабеков Мирзиёевни мақтади - BBC News O'zbek\nКаримов даврида “урилган” Исмоил Жўрабеков Мирзиёевни мақтади\nИсмоил Жўрабеков бир вақтлар ўта қудратли шахс сифатида кўрилган\nИслом Каримов бошқарув даврининг илк йилларида Ўзбекистон ҳукуматида энг қудратли шахслардан бири бўлган Исмоил Жўрабеков марказий телеканал орқали кўрсатилди. Жиззахда Шароф Рашидов ҳайкали очилиш маросимида сўзлаган Исмоил Жўрабеков Рашидов ва Мирзиёвни мақтади.\n"Ўзбекистон ер юзида инсон қадри улуғ, аҳолиси фаровон жамият ва юксак тараққиётга эришган давлат сифатида шуҳрат қозонмоқда. Бу ишларда сиз бизга ҳақиқий йўлбошчи бўлиб келаяпсиз", деб айтган Жўрабеков президент Мирзиёевга қарата.\nКузатувчилар Исмоил Жўрабековга Ўзбекистон қишлоқ хўжалик соҳасининг "ҳукмдори" дея тасниф беришган.\nВидеони BBC O'zbek хизматининг YouTube даги каналида томоша қилинг.\nУ 1994 йилдан 1998 йилгача Ўзбекистон Бош вазирининг биринчи ўринбосари - қишлоқ хўжалиги вазири лавозимида ишлаган.\nҲокимият пиллапояларида икки йил кўринмай қолган Жўрабеков 2000 йил Президентнинг давлат маслаҳатчиси бўлиб ишга қайтган.\nМирзиёевнинг ҳокимият вертикалида Рустам Азимовга ўрин борми?\nЎша йиллари у Ўзбекистонда Каримовдан сўнг иккинчи шахс сифатида қаралган. Бироқ Ислом Каримов мулозимларига хос равишда телевидение орқали сўзламаган.\n"Ўша йиллари Каримов бир объектга келишидан олдин Исмоил Жўрабеков келиб уни тайёрларди. Қўриқчисиз, қуюн каби шитоб билан юрарди. Асосан рус тилида гапириб, ҳамма нарсани жой-жойига қўярди. Кичик амалдорлар уни ўша вақти Каримовдан кейинги Президент сифатида кўришарди", - дейди Тошкент шаҳар ҳокимият идораларида ишловчи шахс.\n2004 йилгача Каримовнинг давлат маслаҳатчиси сифатида ишлаган Исмоил Жўрабеков Шавкат Мирзиёев Бош вазир этиб тайинлангач истеъфога чиқарилиб, нафақага жўнататилганди.\nОрадан тўлиқ бир йил ўтиб, 2005 йилнинг 15 феврал куни "Халқ сўзи" газетасида Ўзбекистон Бош прокуратураси бўлим бошлиғи Э. Менглиев имзоси билан мақола чоп этилди.\n"Қишлоқ хўжалиги: қарз ва масъулият" номли мақолада бир неча йил Исмоил Жўрабеков бошқарган, деб кўрилувчи қишлоқ хўжалиги соҳасидаги муаммолар "фош қилинган".\nМақола муаллифи Исмоил Жўрабековни мансабини суиистеъмол қилишда, катта миқдорда давлат ва жамоатчилик мулкини ўмаришда айблайди.\nБош Прокуратура бундан ташқари Исмоил Жўрабеков давлат маслаҳатчиси бўлиб юрган вақтда ҳукумат ваколатларига кирган масалаларни ўзича ечгани, бошқарув идоралари фаолиятларига асоссиз аралашгани, ноқонуний буйруқлар бергани ва буларнинг ҳаммаси салбий оқибатларга олиб келганини ёзган.\nНатижада, Бош прокуратура Исмоил Жўрабековга Жиноят кодексининг 3 моддаси бўйича жиноий иш очган.\nБироқ Жўрабековнинг айбига тўлиқ иқрор бўлгани, унинг ёши ва соғлиғини инобатга олиб Ўзбекистон Президентининг Конституция куни муносабати билан чиқарган амнистия фармони асосида жиноий иш тўхтатилган.\nКаримов вафотидан сўнг ҳокимият тепасига келган Шавкат Мирзиёев бошқа коррупцион имиджга эга собиқ амалдорлар қатори Исмоил Жўрабеков номини ҳам оқлаган.\nШу йилнинг август ойида меҳнат фахрийси Исмоил Ҳакимович Жўрабеков «Дўстлик» ордени билан мукофотланган. Исмоил Жўрабеков амалдор вақти у марказий каналлар орқали кўрсатилмаган.


АҚИДАПАРАСТЛИК ВА ЗЎРАВОНЛИККА ҚАРШИ ИСЛОМ ҚАНДАЙ МУНОСАБАТ БИЛДИРАДИ — Zamaxshariy.uz\nАҚИДАПАРАСТЛИК ВА ЗЎРАВОНЛИККА ҚАРШИ ИСЛОМ ҚАНДАЙ МУНОСАБАТ БИЛДИРАДИ\n16 мая, 2020 admin Мақолалар\nИслом фақат диний аҳкомлардан иборат бўлган дин эмас, балки у жамият маънавияти ва маърифатини шакллантириб камолга етказувчи ҳамда унинг ижтимоий-сиёсий, руҳий-маънавий талабларини қондирувчи диндир.\nАммо, алоҳида таъкидлаш лозимки, Ислом дини ўз тарихи давомида кўплаб синовлар ва қарама-қаршиликка дуч келгани барчамизга маълум ва бу ўз исботини ҳозирда ҳам кўрсатиб келмоқда. Бу зиддият ва фитналарнинг баъзилари замирида шахсий мақсадлар ётса, баъзилари замирида эса сиёсий мақсадлар туради. Жумладан, исломий арконларнинг ижроси баробарида инсон диний илмсизлик сабабли кўплаб муаммоларга дуч бўлиши табиий ҳол бўлиб келган. Юқорида таъкидланган ҳар иккала мақсад соҳиблари ҳам ўз мақсадларини амалга ошириш учун айнан мана шу илмсизликдан ҳамда Ислом ақидаларидан устамонлик билан фойдаланганлар ва ҳозир ҳам амалда бу йўл қўлланилмоқда. Бу ўз навбатида Ислом дини замирида “ақидапарастлик” ғояларини келтириб чиқарган ва бу каби фосид ғояларни кенг тарқалишига замин яратиб берди. Аксар ҳолда унинг пайдо бўлиши сабаби бир инсоннинг ёки гуруҳнинг шахсий манфаатлари билан боғлиқ бўлади ва натижада соф бўлмаган, ғайри исломий ақидалар вужудга келади. Бундай эътиқод “ақидапарастлик”, соҳиби эса “ақидапараст” деб номланади. Ақидапарастликнинг келиб чиқишининг асосий сабабларидан яна бири мутаассиблик ва динда ғулувга кетишдир.\nИслом тарихи ўтмишида хорижийлар, муътазилийлар, рофизийлар, қадарийлар, жаҳмийлар каби дин душманлари Исломга зарар келтиришган бўлса, ҳозирги вақтда ИШИД, мусулмон биродарлари, ҳизбут-таҳрир, ҳизбуллоҳ, адолат, салафийлар, таблиғчилар, нурчилар ва яна динни тарғиб қилиш ниқоби остидаги бир қанча экстремистик кайфиятдаги фирқалар мавжудки, уларнинг пайдо бўлишининг замирида дин ва халқ фаравонлигидан бошқа муайян бир мақсадлар ётади, яъни уларнинг асл мақсадлари экстремизм ғояларини илгари суриш ҳамда қонуний ҳукуматни ағдариб, ўрнига тоталитар тузумни вужудга келтириш, террористик амалиётлар орқали одамларни даҳшат ва қўрқувда ушлаб туриш эканлиги ҳозирги замон зиёлиси учун сир эмас. Бу оқимлар ўз мақсадларини амалга оширишдаги услубларидан бири экстремизм ва терроризм ғояларини илгари суриш. Қайд этилган гуруҳларнинг такфир, жиҳод, сиёсий хокимият, бошқа динлар вакилларига муносабат каби масалалардаги даъволари ислом таълимотига бутунлай зиддир. Масалан, Жиҳодчилар уларнинг наздида шариат амалларини тўла-тўкис бажармаган бошқа мусулмонларга нисбатан «қозиликни» даъво қилиб, «мунофиқ» ва «муртад» деб ҳукм чиқаришдан тап тортмайдилар. Ҳадисда «Кимки мўмин кишини «кофирсан» деб ҳақоратласа, гўёки унинг қонини тўкканчалик гуноҳ қилган бўлади» дейилади. Яъни, ҳеч бир одамга мусулмон инсонни «кофир», деб ҳукм чиқариш ҳуқуқи берилмаган.Ҳанафийлик мазҳаби асосчиси Имом Аъзам Абу Ҳанифа ушбу масалада қуйидаги қатъий хулосани берган: «Бирор мусулмонни қилган гуноҳи сабабли кофирга чиқармаймиз, гарчи у кабира гуноҳ бўлса ҳам, башарти уни ҳалол деб эътиқод қилмаган бўлса». Оммон (Иордания) шаҳрида ислом дунёсининг етакчи уламолари томонидан «такфир» масаласида қабул қилинган фатвода «тўрт сунний мазҳаб ва шиа мазҳабидаги жаъфарий, зайдий, ибодий ва зоҳирий оқимига эътиқод қилувчиларнинг барчаси мусулмон ҳисобланади. Уларни имонсизликда айблаш, жонига, номусига ва мулкига қасд қилиш мумкин эмас», деб эълон қилинган.\nТеррор — зўравонликка олиб борувчи йўл бўлиб, ўтган аср бошларида турли экстремистик кайфиятдаги оқимларга хосланган иборадир. Бу сўз ўтган аср охирларидан бошлаб дин ниқоби остида фаолият юритаётган ноисломий сиёсий оқимларга ҳам қўлланила бошлади. Натижада, биз яшаётган асримизга келиб “ғарб исломшунос олимлари” томонидан “Ислом террори”, “Ислом фундаментализми”, “Ислом экстремизми”, жумладан “миссионерлик ҳаракатлари” каби атамалар пайдо бўлди. Албатта, буларнинг ҳар бири мутассиблик ва ақидапарастликнинг ёқимсиз мевасидир. Ислом дунёсининг етук уламолари «жиҳодчи» жамоаларнинг ботил ғояларини қоралаб келмоқда. Миср Араб Республикаси бош имоми, «Ал-Азҳар» мажмуаси шайхи Муҳаммад Сайид Тантовий «Терроризм ва диний экстремизм – инсонларнинг жони ва мулкига қасд қилишликдир», деган.\nМиср уламолари ўз фатвосида «Ислом бегуноҳ одамларнинг жони, мулки ва номусига нисбатан зулм ишлатишни ман этади. Пайғамбаримиз (с.а.в.) видолашув ҳажи вақтида қилган маърузаларида одамларнинг жони, мулки ва номуси қиёматгача дахлсиз, деб эълон қилганлар. Бу нафақат мусулмонларга, балки бошқа инсонларга ҳам тегишли. Исломда «мақсад воситани оқлайди» деган тамойил йўқ», деб таъкидлайдилар.\nБугунги кунда ақидамизнинг софлигини сақлаш мақсадида Ўзбекистон мусулмонлари идораси ва унинг фатво бўлими томонидан чиқарилган “Дин ниқоби остидаги динбузарлар”, “Пирга қўл беришдаги баъзи нотўғри ақидалар”, “Тинчлик-хотиржамликни сақлаш ва дунёнинг баъзи нуқталарида бўлаётган нотинчликларни тўғри англаб, унинг асл моҳиятини халққа етказишда имом-хатибларга тавсиялар ва уларнинг вазифалари” каби мавзулардаги фатволарда ақида масалаларига ёндашувлар таҳлил этилиб, бирдан-бир тўғри йўл аҳли сунна вал жамоа эътиқоди эканлиги таъкидланади. Айниқса, жума мавъизаси учун долзарб мавзуларда имом-хатибларга намунавий матнлар тайёрлаб, мамлакатимиздаги барча жомеъ масжидларга етказилаётгани диққатга сазовордир.\nИхтилоф вақтидаги масаланинг энг тўғри ечими, қандай йўл билан бўлса ҳам фирқаларга ажралишнинг олдини олишдир. Бунинг учун эса мусулмон киши Қуръони каримда буюрилганидек, Аллоҳ таолонинг китоби ва расулининг суннатига сўзсиз эргашиб, Аллоҳ ва Расулига ҳамда ўзларидан бўлган ишбошиларга итоат этиши шарт. Агар ўзига лозим бўлган ақидавий ва шаръий масалаларни билишга ўзининг илми етарли бўлмаса, унда ўзининг шаръий ва ақидавий масалаларини ишончли, олим кишилардан сўраб билмоғи ҳамда уни амалга татбиқ этишда фитна келтириб чиқаришдан эҳтиёт бўлмоғи керак. Инсон ҳиссиётларининг энг нозик томони унинг эътиқоди ҳисобланади. Инсоннинг эътиқодига тажовуз қилиш оғир гуноҳлардан ҳисобланади.Шунинг учун Аллоҳ таоло фитна ҳақида ўзининг каломи шарифида “(Одамларни) алдаб, фитнага солиш ўлдиришдан (ҳам) ёмонроқдир”- деб, ўз бандаларини фитнадан эҳтиёт бўлишга буюради.\nАна шундай балои азимдан халқимизни, хоссатан мустақил ҳаётга қадам қўяётган ёшларимизни асраш ҳар биримизнинг фуқаролик бурчимиздир. Шу ўринда алоҳида таъкидлаш лозимки, бизнинг Ислом дини билан чамбарчас боғланиб кетган маънавиятимиз ва милллий қадриятларимиз азал-азалдан инсонни комилликка етаклайдиган беқиёс неъмат бўлиб келган ва бундан кейин ҳам шундай бўлиб қолаверади.\nҲазорасп тумани “Султон Ҳубби” масжиди имом-хатиби\nPrevious Post:КАРАНТИН КОИДАЛАРИНИ БУЗМАЙЛИК\nNext Post:ОГОХ БЎЛИШ-ХАВФНИНГ ОЛДИНИ ОЛИШДИР


Россиялик шифокорларнинг ўлимига оид ҳисоб-китоблар режим баёнотларига нисбатан шубҳа уйғотмоқда\nРоссияда вируснинг назорат остида эканлиги ҳақидаги тасаввур ўз халқига нисбатан тап тортмай дезинформация тактикасини қўллаган президент Владимир Путин учун айниқса муҳимдир.\nШахсий ҳимоя воситаларини кийиб олган шифокорлар реанимация бўлимида коронавирусга чалинган беморлар билан ишламоқда. Москва шаҳридаги Виноградов шаҳар клиник шифохонаси, 2020 йил, 17 май. [Димитар Дилкофф/AFP]\nМОСКВА – COVID-19 вирусидан ўлган тиббиёт ходимларининг расмий сони мустақил манбаларда келтирилган рақамлардан кескин фарқланар экан, бу Россия режими баёнотларнинг тўғрилигини шубҳа остида қолдириб, мамлакат соғлиқни сақлаш тизимининг ҳолати бўйича кўплаб саволларни пайдо қилмоқда.\nЎтган ҳафта Москва коронавирусдан камида 101 нафар тиббиёт ходими вафот этгани ҳақида илк марта хабар берган эди, аммо шифокорлар томонидан онлайн тарзда тузилган рўйхатда уларнинг сони анча кўп.\nСоғлиқни сақлаш вазирлигининг юқори лавозимли вакили Людмила Летникова парламентнинг соғлиқни сақлаш қўмитасига вазирлик тиббиёт ходимларининг ўлимини қайд этиб бораётганини айтган бўлса-да, Кремл бу каби рақамларни илк бор ошкор қилган.\nШунга қарамай, расмий рақамлар шифокорлар томонидан ҳамкасблар юборган маълумотлар асосида тузилган ва 293 киши қайд этилган интернетдаги рўйхатдан анча кам.\nМосквада COVID-19 коронавирус пандемияси даврида бемор эркакка қараётган 54 ёшли ҳамшира Ирина Афонина, 16 май кунги сурат. [Кирилл Кудрявцев/AFP]\nЮқорироқ кўрсаткич Россияда коронавирус тарқалиши билан боғлиқ воқеликнинг ноқулай акси ҳисобланади, зеро мамлакатда COVID-19 инқирози бошланганидан бери энг юқори касалланиш ва ўлим ҳолатлари қайд этилмоқда.\nСешанба (2 июнь) куни Россияда коронавирусдан ўлганлар сони 5 минг нафардан ошди, касалликка чалинганларнинг умумий сони эса 420 мингтани ташкил қилиб, дунё бўйича учинчи ўринга чиқди.\nШундай бўлса-да, танқидчилар ҳукуматни ўлимларнинг реал сонини яшириб кўрсатаётганликда айблаб, чекловларни олиб ташлаш инфекциянинг янги тўлқинига сабаб бўлиши ҳақида огоҳлантирмоқдалар.\nРоссияда вируснинг назорат остида экани ҳақидаги тасаввур 24 июн куни Москвада оммавий ҳарбий парад ва 1 июл куни ўз ҳукмронлигини 2024 йилга қадар чўзишга имкон берувчи конституциявий ислоҳотлар бўйича овоз бериш жараёнини ўтказишни режалаётган Владимир Путин учун жуда муҳимдир.\nАпрел ойида бир гуруҳ тиббиёт ходимлари Москва давлат шифохонаси кардиологи Алексей Эрлих ташаббуси билан «Хотира рўйхати» сайтини ишга туширганлар.\nРўйхатни тузувчилар ҳукуматнинг бу ишга қўл урмаслигини гумон қилиб, тиббиёт ходимларининг ўлими тўғрисида ишончли маълумот беришни мақсад қилганлар.\nОнлайн рўйхат чиққанидан сўнг, Соғлиқни сақлаш вазирлиги тиббиёт ходимлари орасида коронавирус билан боғлиқ ўлимлар сони ҳақидаги AFP сўровига жавоб бермаган.\nЎлимлар сонига оид шубҳали расмий маълумотлар коронавирус ҳақида дезинформация тарқатишга қаратилган саъй-ҳаракатларни кучайтирган Кремл мамлакатдаги соғлиқни сақлаш тизимида шу каби адаштириш ва чалкашлик тактикасини қўллай бошлагани ва бу россиялик тиббиёт ходимларининг норозилигига учраганидан кўп ўтмай пайдо бўлган.\nПутин COVID-19 беморлари билан ишлаётган тиббиёт ходимларини оғир меҳнат ва хавф-хатар учун рағбатлантириш мақсадида уларга катта пул мукофотларини ваъда қилган эди. Уларнинг кўпчилигига ҳалигача ҳеч нарса берилмаган.\n«Инфекцияга чалинганлар билан алоқада бўлганим учун қўшимча пул оламан деб ўйлагандим», дейди Москва яқинидаги шифохоналардан бирида ишлайдиган 24 яшар Мария.\n«Мен вирус юқтиришим мумкин эди, аммо қўшимча мукофот пули уёқда турсин, одатдагидан камроқ маош олдим», деган эди у май ойида ҳар бир смена учун биттагина жарроҳлик ниқоби ва бир жуфт қўлқоп олганини айтар экан.\nЎлимлар билан боғлиқ саволлар\nРоссия илғор ўринларда пандемияга қарши курашаётган шифокорларга ўз ҳақини бермай келаётган бир пайтда, айрим кузатувчилар коронавирус билан боғлиқ касалланиш ва ўлим ҳолатларининг расмий сонига шубҳа билан қарамоқдалар.\nРоссиядаги ўлим ҳолатларининг сони камроқ касалланиш ҳолатларини қайд этган кўплаб мамлакатларга нисбатан пастроқ бўлган, бу эса ҳукумат ўлимлар сонини аниқ қайд этмоқдами ёки йўқми, деган саволни келтириб чиқармоқда.\nРасмийлар оммавий тест ўтказиш кампанияларига кўра енгил кўринишдаги ёки асимптоматик касалларни, шу билан бирга аутопсия натижаларига кўра ўлим ҳолатлари қайд этилаётганини бунга сабаб қилиб кўрсатганлар.\n28 май куни расмийлар рақамларнинг камайтириб кўрсатилаётгани ҳақидаги иддаоларга жавобан апрель ойи учун ўлим ҳолатлари статистикасини эълон қилди.\nСоғлиқни сақлаш мутасаддиларига кўра, апрель ойида Москвада аввал хабар қилинганидек 639 та эмас, балки 636 киши ҳаётдан кўз юмган.\nМосква соғлиқни сақлаш департаменти апрель ойида 756 кишида коронавирус аниқлангани, аммо улар «бошқа сабаблар билан ўлгани» ҳақида хабар берган.\nРасмий маълумотлар жойлардаги ҳақиқий ҳолатдан кескин фарқ қилади.\nМасалан, Санкт-Петербургдаги тиббиёт ходимларининг сўзларига кўра, шифохоналар беморларга тўлиб кетган.\nПокровская шаҳар клиникаси шифокори Сергей Саяпин маҳаллий ОАВга берган интервьюсида май ойи охирларида унинг 540 ўринли шифохонасида тахминан 650 нафар бемор даволанаётганини айтган.\n«Одамлар ётоқлар устида кўрпа-ёстиқсиз ётар эди», деб айтган Саяпин чоршанба куни. У AFP билан гаплашишни истамади.\n«Тез ёрдам машиналари коронавирус билан касалланган беморни жойлаштириш учун етти соатгача касалхонама-касалхона юриши мумкин», деб айтган шахси очиқланишини истамаган тез ёрдам машинаси ҳайдовчиси AFP нашрига.\n«Касалхоналар тиқилиб кетган. Мен ҳар куни кўраётганларимизга зид келувчи расмий рақамларга ишонмайман.»\nКоронавирусга оид сохта иддаолар\nМоскванинг Россиядаги вирус таъсирини камайтириб кўрсатишга уриниши мамлакат ичидаги муаммоларни яшириш ҳамда бошқа давлатлар ва минтақаларни беқарорлаштиришга қаратилган дезинформация кампанияларида акс этади.\nДунё COVID-19 пандемиясига курашаётган бир пайтда, Кремль ҳалокатли вирус ҳақида зарарли дезинформация тарқатишни давом эттириб, бутун дунёдаги одамлар ҳаётини хавф остида қолдирмоқда, дейилади Европа Иттифоқининг (ЕИ) апрелда эълон қилинган тадқиқотида.\nЕвропа соғлиқни сақлаш тизимини обрўсизлантириш орқали Ғарбдаги инқирозни кучайтиришни кўзлаган Кремлпараст оммавий ахборот воситалари COVID-19 ҳақида ёлғон маълумотлар тарқатмоқда, деб огоҳлантирилган март ойида AFP ихтиёрига келиб тушган ЕИ ички ҳужжатида.\nКузатувчилар 22 январдан 1 апрелга қадар кремлпараст оммавий ахборот воситаларининг COVID-19 борасидаги 150 дан ортиқ дезинформация ҳолатларини қайд этганлар, деб хабар беради Европа ташқи алоқалар хизмати (EEAS).\nДезинформациядан мақсад – ўнлаб турли хил, айрим ҳолларда бир-бирига зид хабарлар тарқатиб, тартибсизлик ва ваҳима келтириб чиқариш.\nРоссияда коронавирусга чалинганлар 500 мингга етди\nҲамма юк машиналари ҳайдовчилари Россиядан касаллик юқтириб келмоқда. Ҳеч ким ҳеч қандай пул учун Россияга боришни хоҳламаяпти! Хитойга ёки Туркияга борган маъқул, аммо Россия эмас. Коронавирус бутун Россияни ёндирмоқда.\nПутин шунингдек, парад ҳам ўтказмоқчи, орада «юқумли полк» ҳам қадам ташлаб ўтади\nРоссия ўта ёлғончи мамлакат.\nКремлнинг ўз соғлиқни сақлаш тизимига нисбатан дезинформация қўллагани россияликларни ғазабга солди\nРоссия президенти COVID-19га чалинган беморлар билан ишлаган тиббий ходимларнинг оғир меҳнатларини мукофотлаш ва хавф сабабли рағбатлантириш мақсадида уларга йирик мукофот пуллари ваъда қилган эди. Кўпчилик бу пулларни ололгани йўқ.


— Технологияларимиз йилига 1 миллион 200 минг дона, 8 турдаги электр ускуналари ҳамда жиҳозлари тайёрлаш қувватига эга, — дейди корхона бўлим бошлиғи Акмал Мамасолиев. — Келгусида улар турини 18 тага етказишни мақсад қилганмиз. Шу билан бирга, жорий йилнинг иккинчи ярмидан бошлаб Маҳаллийлаштириш дастури бўйича кенг қамровли ишларни амалга оширмоқчимиз.\nХитойлик сармоядорлар билан ҳамкорликда ташкил этилган ва лойиҳа қиймати 1,075 миллион АҚШ долларига тенг бўлган мазкур йирик ишлаб чиқариш субъекти фойдаланишга топширилиши билан 22 кишининг бандлиги таъминланди. Корхона тўлиқ қувватга эришгач, ушбу кўрсаткични 40 нафарга етказиш кўзда тутилган.\nМазкур рукндаги бошқа мақолалар: « Энергетика тизими истиқболлари\tҚорақалпоғистон Республикаси: Инвестиция, модернизация ва экспорт салоҳияти »


Мушарраф давлат тўнтариши эҳтимолидан огоҳлантирди\n20 октябр 2021, Тошкент вақти: 17:49\nПокистон собиқ президнти Парвез Мушарраф мамлакат сиёсий саҳнасига қатймоқда.\nПокистонда яна бир ҳарбий тўнтариш амалга оширилиши мумкин. Бу собиқ президент Парвез Мушаррафнинг 30 сентябр кунги баёноти. Янги сиёсий партияга асос солаётган Мушарраф фикрича, Покистон Қуролли кучларининг мамлакат сиёсий ҳаётидаги роли ҳозиргидан кўра кучлироқ бўлиши лозим.\nПокистон собиқ президенти Мушарраф мамлакат сиёсий ҳаётига қайтишга тайёргарлик кўрар экан, Қуролли кучларнинг сиёсатдаги ўрни каттароқ бўлиши керак деган фикрда.\nЧоршанба куни Лондонда бўлиб ўтган бир издиҳомда сўзлар экан, Мушарраф ядровий қурол соҳиби бўлган Покистондай бир мамлакатдаги вазият чигаллиги Қуролли кучлар муайян бир мавқега эга бўлган тақдирдагина ҳал бўлиши мумкин, деган фикрни билдирди.\nПокистоннинг ёши 67га чиққан собиқ раҳбари фикрича, кучлар баланси сақланиб, мувозанати бузилмайдиган давлат бошқарувига эришишнинг бир шакли топилиши керак.\nУнинг айтишича, "ташвишларни билдиришга имкон бўладиган майдон бўлуви зарур".\n1947 йили Буюк Британиядан мустақилликка эришганидан бери ўтган 63 йиллик муддатнинг қарийб ярмида Покистон ҳарбийлар бошқаруви остида бўлди, бу мамлакатда Қуролли кучларнинг роли ҳануз каттадир.\nМушарраф, Лондонда қилган чиқиши чоғида, исломчи жанггариларга қарши муносиб кураша олмаётган, иқтисодиётдаги таназзулни тўхтата олмаётган, ҳалокатли сув тошқини олдида ожиз қолган ҳукуматга қарши Қуролли кучлар ҳаракат қилиши эҳтимоли ҳақида ҳам гапириб ўтди.\nПарвез Мушарраф, Покистон армияси штаби бошлиғи Ашфақ Парвез Қайёний, президент Осиф Али Зардорий ва Бош вазир Юсуф Ризо Ғилонийларнинг жорий ҳафтада ўтган учрашуви тўғрисида гапирар экан, "менимча, улар об-ҳавони муҳокама қилишмадиёв", деб кесатди.\nСобиқ президент фикрича, учрашув давомида армия штаби бошлиғига босим ўтказилган бўлиши керак.\nМушаррафга кўра, худди шунга ўхшаш босимлар уни 1999 йили ҳукуматга қарши чиқишга мажбур қилган эди.\nПокистоннинг собиқ раҳбари 2007 йили мамлакат Олий суди раисини ишдан олиши муносабати билан бошланган сиёсий инқироздан омон чиқа олмади. Ойлар давом этган норозиликлардан сўнг 2008 йилда бўлган парламент сайловида унинг тарафдорлари мағлубиятга учради.\nМушаррафнинг сўнгги баёнотлари Покистон давлат тузилмалари ўртасидаги зиддиятлар кучайган бир пайтга тўғри келди. Бу зиддиятларни эса, Қуролли кучлар жорий ҳукумат ўрнига муқобил бошқарув тайинлашга уринмоқда, деган миш-мишлар келтириб чиқарди.\nПокистон ҳукумати бир томондан ҳарбийларнинг ташқи ва хавфсизлик сиёсатини назорат қилиши билан заифлашган бўлса, иккинчи томондан президент Зардорийнинг коррупционерлиги тўғрисида аввал билдирилган айбловларни судлов ҳокимияти яна кун тартибига чиқариши туфайли заифлашди.\nПокистон Сенати аъзоси Афросиёб Хаттак Озодлик мухбири билан суҳбат чоғида зиддиятларни ҳукуматнинг давлат тузилмаларини етарли назорат қила олмаётгани билан изоҳлади.\nАмалдан кетганидан буён Лондонда истиқомат қилаётган Мушарраф 2013 йили бўладиган сайловларда қатнашиш учун янги партия тузажаги тўғрисида баёнот берди.\nБаъзи таҳлилчилар Мушаррафнинг бир пайтлар эга бўлган обрўсини тиклай олишига шубҳа билан қарамоқда, боз устига, мамлакатда унинг қудратли сиёсий рақиблари ҳам талайгина.\nМушарраф ўзи тузаётган "Покистон Мусулмон лигаси" партиясининг сиёсий платформасини жума куни Лондонда эълон қилмоқчи.\nЛекин у ўзини юридик муаммолар кутаётган мамлакатига қачон қайтажаги тўғрисида бир нарса демади.


23 октябр 2020, Тошкент вақти: 08:34\nҚадимий Пальмира вайроналари.\nСурия ҳукумат армияси Пальмира шаҳрини “Исломий давлат” гуруҳидан тозалади. Бу ҳақда Сурия Мудофаа вазирлиги матбуот котиби телевидения орқали пайшанба куни қилган чиқишида маълум қилди.\n-Сурия ва Россия ҳаво кучлари қўллови остида бизнинг ва иттифоқчиларимизнинг бўлинмалари Пальмира ҳамда унинг атрофидаги туманларни “Исломий давлат” террорчиларидан озод қилди. Террорчилар катта талафот кўрди”, деб билдирди расмий.\nПальмирани озод қилиш амалиёти февраль ойида бошланган эди. Шу билан Пальмира жанггарилардан иккинчи марта озод қилинмоқда.\nБундан аввал 2015 йилда “Исломий давлат” Суриянинг қадимий бу шаҳрини босиб олган эди. Бир неча ойлардан сўнг шаҳар озод қилинган, аммо 2016 йил декабрида жанггарилар яна Пальмирани эгаллашга муваффақ бўлган эди.


Создано: 12.03.2019 05:34\nЛойиханинг асосий мақсади Фарғона водийсида электр энергияга бўлган танқисликни бартараф этиш, ёнилғи ресурсларидан оқилона ва тежамкорлик билан фойдаланишни таъминлашдан иборатдир. Қарорга мувофиқ лойихани амалга ошириш муддати 2013-2020 йиллар этиб белгиланган бўлиб, 1 миллиард 200 миллион АҚШ доллари миқдорида маблағ ажратилган. Мазкур лойихани молиялаштириш бўйича Япония давлатининг ҳалқаро ҳамкорлик агентлиги (J I C A) билан 2014 йил 10 ноябрда заём битими имзоланган.\n2016 йил 20 апрелда “Тўрақўрғон иссиқлик электр станциясини” қуриш бўйича ўтказилган халқаро тендерда Япониянинг “MITSUBISHI CORPORATION” ва “MITSUBISHI HITACHI POWER SYSTEM” компаниялар консорцуми (бош пудратчи) ғолиб деб топилди.\nҲозирги кунга қадар лойиханинг умумий бажарилиш холати 85 фоиз этиб бажарилгани албатта қувонарли холат. Қурилиш майдонида 2153 нафар ишчи-хизматчилар мехнат қилмоқдалар. Шулардан 509 нафари чет эл ва 1644 нафари махаллий фуқаролардир. 95 дона энг сўнгги турдаги замонавий махсус техникалар мехнатидан лойихани амалга оширишда фойдаланилмоқда. Ушбу лойихани амалга ошириш учун Япония, Германия, Туркия, Корея, Белгия, Россия, Хиндистон, Хитой ва бошқа мамлакатларининг бир қатор етакчи корхоналари билан шартномалар тузилган ҳамда мутахассислар жалб этилган.\nБугунги кунда асосий электр энергиясини ишлаб чиқарадиган қурилма агрегатларидан 1-2 блок трансформаторлари, газтурбина, котёл-утилизаторлар буғтурбина ва бошқа электр асбоб ускуналари дунёнинг ривожланган мамлакатларининг етакчи компаниялари томонидан келтирилди. Келтирилган қурилма, ускуна ва жихозларни ўрнатиш ва монтаж қилиш ишлари жадал олиб борилмоқда. Қолган электр қурилма агрегатлари, асбоб ускуналар жорий йил давомида тўла таъмирланиб, монтаж қилиниши режалаштирилган.\nҚурилиш майдонида амалга оширилаётган жараёнларни Япония давлатининг буюртмачи ва консультант “TEPSCO” компанияси ходимлари томонидан сифат назорати иштирокида бажарилмоқда.\nТўрақўрғон иссиқлик электр станциясини малакали кадрлар билан таъминлаш борасида ўтган 2018 йил давомида 60 дан ортиқ ўрта махсус ва олий маълумотга эга ёш кадрлар танлов асосида саралаб олинди. Хозирги кунда уларнинг 40 нафари Толимаржон ва Навоий иссиқлик электр станцияларида иш жараёнларини ўрганиш учун сафарбар қилинган. Жорий йилнинг март ва апрел ойларида кадрларни танлов асосида ишга олиш ишлари ҳам режалаштирилган.\nШартномага кўра лойихани амалга ошириш ишлари жорий йилнинг декабрь ойига 1-энергоблок ишга туширилиши белгиланган бўлса, 2-энергоблокни яъни электрстанцияни тўлиқ 100 фоиз ишга туширилиши 2020 йилнинг март ойида якунланиши белгиланган.\nДавлатимиз рахбарининг Наманган вилоятига қилган ташрифи доирасида ушбу муддатни янада тезлаштириш бўйича кўрсатмалар берилди.\nБундан кўриниб турибдики, водий ахолисининг электрга бўлган эхтиёжи тўлиқ қопланишига ҳам оз фурсатлар қолмоқда. Лойихани амалга оширишда заҳмат чекиб мехнат қилаётган ходимларга омад ёр бўлишини тилаймиз.


АҚШ грин-картаси ўйналиши қоидаларида Россия таркибига кирувчи Жанубий Курил оролларида туғилган россияликлар японияликлар деб қабул қилинмоқда. Бунга Hokkaido Shimbun нашри эътибор қаратди.\nФото: ТАСС /Сергей Красноухов\nНашрда таъкидланишича, грин-карта қоидаларида 2018 йилдан бери Жанубий Курилда туғилганларнинг туғилган давлати сифатида Япония кўрсатилиши ҳақида талаб бор, чунки АҚШ Жанубий Курил оролларини Япониянинг бир қисми деб ҳисоблайди.\nDiversity Visa дастурида иштирок этишни истовчиларга йўриқномада Жанубий Курил ороллари - Хабомаи, Шикотан, Кунашир ва Итурупда туғилганлар японияликлар деб қабул қилиниши кўрсатилган. Жанубий Сахалинда туғилганлар эса россияликлар деб ҳисобланади. Бу ҳолатга Россия фуқаролари эътибор қаратиб, шикоят қила бошлашган.\nАҚШ грин-картаси 1990 йилдан бери лотерея шаклида ўйналиб келинади. Ҳар йил 55 минг муҳожир АҚШга фарзандлари билан кўчиб ўтиш имконини олади. Лотереяда ҳар йил АҚШга 50 мингдан кўпроқ вакили келадиган давлатлар фуқаролари иштирок эта олмайди. Шу сабабга кўра, россияликлар 2005 йилдан 2010 йилгача ушбу дастурда иштирок эта олмаганлар.\nЯпония Жанубий Курил ороллари - Итуруп, Кунашир, Шикотан ва Хабомаи устидан Россиянинг суверенитети бўйича баҳслашиб келади. Бу икки давлат ўртасидаги тинчлик келишувини имзолашдаги бош тўсиқ ҳисобланади. Аслида Японияга тегишли бўлган ушбу ороллар Иккинчи жаҳон урушидан кейин Россия назоратига ўтган: 1945 йил август-сентябрда ушбу ороллар Собиқ иттифоқ қўшинлари томонидан эгалланган, 1946 йил 2 февралда расман Собиқ иттифоқ таркибига қўшилган. 2019 йилда Россия ва Япония баҳсли оролларда умумий хўжалик фаолиятини юритишга келишиб олган.


Вазирлар Маҳкамаси 21.11.2019 йилдаги “Тошкент вилоятида ободонлаштириш ишларини янада такомиллаштириш чора-тадбирлари тўғрисида”ги қарорни қабул қилди.\nNorma’нинг ёзишича, Тошкент вилояти ҳокимлиги ҳузурида Ободонлаштириш бош бошқармаси ташкил этилди. Ташкилий тузилмаси ва бошқарув ходимларнинг умумий чекланган сони 21 нафар бўлган унинг аппаратининг тузилмаси тасдиқланди. Тошкент вилояти ҳокимига ажратилган штат бирликлари доирасида Бош бошқарманинг аппарати ҳамда шаҳар ва туман бошқармалари тузилмаларига ўзгартиришлар киритиш ҳуқуқи берилди.\nБўлинманинг асосий вазифалари:\n• санитария нормалари, қоидалари ва гигиена нормативларига мувофиқ ободонлаштириш объектларини сақлаш, улардан фойдаланиш ишларини ўз вақтида ташкил этиш ва сифатли бажариш;\n• Тошкент вилояти шаҳарлар ва туманлар Ободонлаштириш бошқармаларининг фаолиятини самарали ташкил этиш ҳамда мувофиқлаштириб бориш;\n• мавсумий талабларни ҳисобга олган ҳолда ободонлаштириш объектларини санитария жиҳатидан тозалаш - супуриш, сув қуйиш, ювиш, чангдан ва қордан тозалаш, сирпанчиқларга қарши курашиш, ирригация хўжалиги объектларини механик усулда тозалаш ва кўчаларни ювиш;\n• кўчалар, хиёбонлар, ёдгорлик мажмуалари ва умумий фойдаланиладиган бошқа яшил зоналарни кўкаламзорлаштириш, дарахтзорларни сақлаш (парвариш қилиш), суғориш бўйича агротехника тадбирларини амалга ошириш, зараркунандалар ва касалликларга қарши курашиш;\n• йўл-кўприк хўжалигидан: кўчаларнинг қатнов қисмидаги йўл қопламаси, йўлкалар, тўхташ жойларидаги шийпонлар, ер ости ўтиш жойлари, кўприклар, транспорт йўллари ажраладиган жойлар ва кўтарма кўприклар, йўл четидаги бордюрлар, сув ажратиш тармоқлари ва бошқа сунъий иншоотлардан фойдаланиш;\n• дренаж хўжалиги объектларидан: вертикал ва горизонтал қудуқлар, очиқ ва ёпиқ коллекторлар, фавворалар, сунъий сув ҳавзалари, ер ости ва ёмғир сувларини чиқарадиган насос станцияларидан фойдаланиш;\n• электр энергиясини тежаш мақсадида замонавий асбоб-ускуналар ва технологияларни жорий этган ҳолда йўллар ва кўчаларнинг ташқи ёритиш ишларини мувофиқлаштириш;\n• назоратсиз, шу жумладан, эгасиз итлар, мушуклар ва йиртқич ҳайвонларни ветеринария-санитария қоидаларига риоя қилган ҳолда тутиш ҳамда ветеринария ва чорвачиликни ривожлантириш бўлимларига олиб келиш ишларини назорат қилиш;\n• қабристонларни сақлаш ҳамда улар ҳудудида ободонлаштириш ва кўкаламзорлаштириш ишларини олиб бориш.\nБош бошқарма бошлиғи Тошкент вилояти ҳокимининг қарорига, шаҳар ва туман ободонлаштириш бошқармалари бошлиқлари эса тегишли ҳудудий ҳокимларнинг тавсияномасига асосан Ободонлаштириш бош бошқармасининг буйруғига мувофиқ лавозимга тайинланади.\nОбодонлаштириш бош бошқармасини сақлаш учун харажатлар 2019 йилда Тошкент вилояти маҳаллий бюджетининг маблағларидан ажратилади, 2020 йилдан бошлаб эса Давлат бюджети параметрларида назарда тутилади. Бўлинмага битта енгил автомобиль ва битта махсус техника сотиб олиш учун маблағлар ажратилади.\nТошкент вилояти ҳокимлиги бир ой муддатда Ободонлаштириш бош бошқармаси ҳақидаги низомни ишлаб чиқади ва тасдиқлайди.\nОбодонлаштириш бош бошқармаси Нурафшон шаҳри, Хуррамлик кўчаси, 46-уй манзилида текин фойдаланиш ҳуқуқи билан жойлаштирилади.


Qalampir.uz - Ўзбекистонга Каспийдан салқин ва нам ҳаво массаси келяпти\n17:51, 29.01.2019 Бу қизиқ\nРеспубликада совуқ ва қор кўчиши кутиляпти.\nЭртага, 30 январь куни республика ҳудудларига Каспий денгизи ҳудудларидан нам ва деярли салқин ҳаво массалари кириб келиши кутилмоқда. Бу ҳақда Фавқулодда вазиятлар вазирлиги Матбуот хизмати хабар берди.\n29-31 январда республика бўйича баъзи жойларда ёмғир ёғади, шимолда 30 январда қорга айланиши мумкин. 31 январга ҳаво ҳарорати 6-8 даражага пасаяди ва шу даврнинг нормал ҳарорат қийматларига яқин бўлади.\n1-2 февралда Каспий денгизи ҳудудларидан деярли салқин ҳаво массалари кириб келиши кутилмоқда. Республиканинг барча ҳудудлари бўйича ёғингарчилик кутилмайди, ҳаво ҳарорати кечаси -2...+3, кундузи +5...+10 даража атрофида бўлади. Республиканинг тоғли ҳудудлари бўйича 28 январдан 2 февралгача қор кўчиши хавфи эълон қилинди.\n16:36, 01.02.2019 23 521\n19:23, 30.01.2019 2 666\n18:04, 29.01.2019 10 335\n20:49, 28.01.2019 5 352\n20:03, 26.01.2019 5 600


Юрген Клопп: Лэмпард билан ҳеч қандай муаммоим йўқ\n«Ливерпуль» клуби бош мураббийи Юрген Клопп Англия чемпионати 2020/2021 2-тур «Челси»га қарши ўйин ҳақида фикр билдириб ўтди.\n«Биз олға қадам ташлашимиз албатта табий ҳол, чунки бошқа клублар ҳам шу йўлдан кетади. Бу ерда гап бизнинг чемпионлигимиз ҳақида эмас, биз ҳар доим ривожланишга ҳаракат қиламиз ва янги синовларга тайёрмиз. Футбол айнан шундай ишлайди.\nМенинг Фрэнк Лэмпард билан ҳеч қандай муаммоим йўқ. Мен унинг ўйинидан завқланар эдим, энди эса мураббий сифатида ажойиб ишларни амалга оширмоқда. Шундай экан мен сизнинг «рақобатимиз» ҳақидаги саволингизга жавоб бера олмайман. Албатта, биз якшанба куни рақиб бўламиз, бироқ қолган жиҳатларда ҳаммаси яхши.\nТоррес: Ўз йўлимни топишга мажбур бўлдим\n«Ливерпуль»нинг собиқ ҳужумчиси Фернандо Торрес 2011 йили мерсисайдликлар сафидан «Челси»га ўтгани ҳақида гапирди\nЛэмпард: Кепа билан ишлашдан хурсандман\nФрэнк Лэмпард жамоа дарвозабони Кепа Аррисабалаганинг клубдан кетиши борасидаги миш-мишларга чек қўйди\nВернер: Премьер-лигадаги футбол — умуман бошқача\nТимо Вернер «Челси» таркибида АПЛ нинг илк туридан кейин ўз фикрлари билан ўртоқлашди


Кейс-стади: оригинал контент қандай қилиб “қароқчилик” маҳсулотига айланади. Учинчи қисм - Anhor\nAnhor Все посты Кейс-стади: оригинал контент қандай қилиб “қароқчилик” маҳсулотига айланади. Учинчи қисм\nЎзбекистонда Интернет тармоғида муаллифлик ҳуқуқларини ҳимоя қилиш қийин. UZ домен зонасида суддан олдин қонунбузарликларнинг олдини олиш усуллари чекланган, уларни “ноль” дейиш ҳам мумкин. Муаллифлик асарларидан ноқонуний фойдаланиш ҳақидаги материалларимиз сериясининг учинчи қисмида муаллифларда Интернет тармоғида юзага келадиган асосий қийинчиликларни кўриб чиқамиз.\nТелекоммуникация хизматлари операторларининг (хостинг-провайдерлар, сервис-провайдерлар) фаолиятини тартибга соладиган қонунчилик тармоқ фойдаланувчилари томонидан интеллектуал мулкка бўлган ҳуқуқлар бузилганида уларнинг жавобгарлик чегарасини ўрнатмайди. Умумий қоидага кўра, Ўзбекистонда сервис-провайдер тармоқда муаллифлик ҳуқуқлари бузилгани учун жавобгар бўлмайди. Аммо дунёда Интернет тармоғининг ишлашини техник томондан қўллаб-қувватловчи провайдерларни жалб қилмасдан туриб, муаллифлик ҳуқуқларининг бузилишига қарши курашиб бўлмайди, деган фикрга аллақачон келинган.\nЎзбекистонда муаллифларга ноқонуний контентни олиб ташлаш талаби билан бевосита сервис-провайдерларга мурожаат қилиш имконини берадиган Notice and takedown процедураси жорий этилмаган.\n2020 йилда тасдиқланган Телекоммуникация хизматларини кўрсатиш қоидаларининг 319-банди телекоммуникация хизматларининг фойдаланувчиларига тармоқда муаллифлик ҳуқуқларини бузмасликни буюради. Европа мамлакатларидаги амалиёт шуни кўрсатдики, фойдаланувчилар томонидан ушбу мажбуриятга амал қилиниши қандай таъминланиши очиқ масала бўлиб қолмоқда.\nГерманияда ноқонуний юклаб олганлик ва “қароқчилик” контентини тарқатганлик учун фойдаланувчи 1000 еврога жаримага тортилиши мумкин. Францияда худди шундай жарима 60 еврони ташкил қилади.\nЎзбекистонда эса муаллиф фақат Адлия вазирлиги ҳузуридаги Интеллектуал мулк агентлигига ёки судга мурожаат қилиши мумкин. Бироқ ваколатли органларга сўров юбориш учун веб-сайт эгаси ҳақида маълумотларга эга бўлиш зарур.\nРақамли муҳит ўз хусусиятларига эга – ҳар қандай контентни чексиз миқдорда юклаш ва худди шундай осон олиб ташлаш мумкин. Шунингдек, ҳар куни ўнлаб “қароқчилик” сайтларини яратиш ва унга ноқонуний олинган контентни юклаш мумкин.\nБугунги кунда UZ домен зонасида домен администратори (веб-сайт эгаси) ҳақидаги ахборот махфий ҳисобланади. “«UZ» доменида домен номларини рўйхатдан ўтказиш ва фойдаланиш тартиби тўғрисида”ги низомнинг 43-бандига мувофиқ, домен администратори тўғрисидаги маълумотлар – унинг тўлиқ номи, манзили, телефон рақами ва электрон почтаси махфий маълумотлар ҳисобланади.\nБу, агар муаллифлан ёки унинг вакилидан сўров тушса, хостинг-провайдерларга домен эгаси ҳақидаги ахборотни ошкор этишни рад этиш ҳуқуқини беради. Бунда умумий фойдаланувда бўлган веб-сайт эгаси ҳақидаги ахборотни махфий ахборот сирасига киритиш мақсадга мувофиқ экани аниқ эмас. Қонунда сўз ҳатто ҳуқуқлар бузилиши ҳақида борганида ҳам истиснолар кўзда тутилмаган. Хўш, нега қонунчиликда ҳуқуқлар бузилиши ҳақида сўз борганида истиснолар кўзда тутилмаган?\nРоссияда маълумотлар суд даъвосини бериш мақсадларида сўралаётган бўлса, провайдерлар домен номининг администратори ҳақидаги маълумотларни тақдим этади.\nЎзбекистонда Интернетда муаллифлик ҳуқуқларининг бузилиш фактини қайд этиш жуда қийин. Ҳуқуқлар, шу жумладан муаллифлар ҳуқуқлари бузилгани ҳақидаги ҳар қандай ариза исботлашни ва фактларни тақдим этишни талаб қилади. Интернет ҳолатида бу веб-сайт саҳифаларидан олинган скриншотлар, излаш серверларидаги излаш натижалари, ижтимоий тармоқлардаги саҳифаларнинг скриншотлари бўлиши мумкин. Бироқ скриншотни рангли қилиб босиб чиқариш ёзма ҳужжат ҳисобланмайди ва, агар айниқса ҳуқуқбузар сайт мазмунини ўзгартириши ёки олиб ташлаши мумкин бўлса, далил бўлиб хизмат қила олмайди.\nДунёда энг кенг тарқалган амалиётлардан бири – веб-сайтни нотариал кўздан кечириш ва кўрикдан ўтказиш кунида босиб чиқарилган сайт мазмунини акс эттирувчи скриншотларнинг мувофиқлигини нотариал тасдиқлаш. Бу муаллифлик ҳуқуқлари бузилганлигини исботлаш билан боғлиқ кўплаб муаммоларни ҳал қилади. Ушбу процедура сайт мазмунини ва ундаги контентни нотариал кўздан кечириш санаси ҳолати бўйича қайд қилади.\nШунингдек, кўпгина мамлакатларда судда далил сифатида WEB ARCHIVE тармоғида веб-сайтларни архивлаштириш бўйича сервис маълумотлари ҳам қабул қилинади.\nБизнинг мамлакатимизда нотариус Интернетдаги веб-сайтлар саҳифаларини нотариал кўздан кечириш бўйича хизматларни амалга оширмайди. Бунинг учун Қозоғистон ёки Россияга боришга тўғри келади.\nИнтернет тармоғида муаллифлик ҳуқуқлари бузилгани учун компенсациянинг адекват миқдори мавжуд эмас. Веб-сайт эгаси кимлигини аниқлашга муваффақ бўлинган, яқин мамлакатлардан туриб нотариал кўрик йўли билан ҳуқуқбузарлик қайд этилган ва ваколатли органга мурожаат қилинган бўлса ҳам муаллиф ўз ҳуқуқлари бузилгани учун мос молиявий компенсация ололмайди. Гап шундаки, компенсацияни ундириш имконияти бор, лекин унинг миқдори белгиланмаган. Ҳуқуқбузарликни қайд этишга, ҳуқуқшуносларнинг хизматларига сарфланган харажатлар ушбу ҳуқуқбузарлик исботланган ҳолатдагина қопланиши мумкин. Шунингдек муаллиф маънавий зарар қопланишини талаб қилиши мумкин. Бироқ “мумкин” сўзи буни амалда амалга ошириш мумкинлигини билдирмайди.\nСудларда муаллифлик ҳуқуқлари бузилиши ҳақидаги ишлар юзасидан компенсация ундириш бўйича амалиёт мавжуд эмас. Муаллифга етказилган зарар қайси мезонлар асосида ҳисобланиши ҳақида тушунча йўқ.\nАйтиш жоизки, 2019 йилда муаллиф ёки ҳуқуқ эгаси талаб қилиши мумкин бўлган компенсация миқдорлари белгиланган эди, аммо улар фақат ЭҲМ ва маълумотлар базасига тааллуқли холос.\nОригинал муаллифлик контентини Интернет тармоғида ва UZ длмен зонасида ноқонуний жойлаштиришдан ҳимоя қилиш қийин ва харажатли иш.\nМуаллифда хостинг-провайдерга мурожаат қилиш бўйича муқобил чоралар мавжуд эмас, чунки қонунчиликда сервис-провайдерларнинг жавобгарлиги кўзда тутилмаган ва TAKE DOWN NOTICE процедураси жорий этилмаган.\nЎзбекистонда домен ёки сайт администраторининг шахсини аниқлаш ва у ҳақида маълумотлар топишнинг деярли имкони йўқ, чунки бу маълумотлар махфий ҳисобланади.\nМуаллиф судда талаб қилиши мумкин бўлган рақамли муҳитда муаллифлик ҳуқуқлари бузилгани учун кафолатланган компенсациялар йўқ.\nХатарларни баҳолашда ва оригинал контентга бўлган муаллифлик ҳуқуқларини ҳимоя қилиш бўйича стратегияни режалаштиришда ҳар бир муаллиф ва ҳуқуқ эгасига юқорида келтирилган жиҳатларни инобатга олишни тавсия этамиз. Мавзу бўйича бошқа жиҳатлар ҳақида, хусусан муаллифлик ҳуқуқларини рўйхатдан ўтказиш ва тозалаш ҳақида таълим видеолойиҳасида гапириб бергандик.\nҲуқуқшунос Мадина Турсунова\nКейс-стади: оригинал контент қандай қилиб “қароқчилик” маҳсулотига айланади\nҚонунчиликдаги тизимли муаммолар – Ўзбекистонда медиа соҳаси ривожланишини тўхтатувчи асосий омил


Мен раҳбарлик қилаётган фирма (ягона солиқ тўлови тўловчиси) тиббий дори-дармонларнинг улгуржи ва чакана савдосини амалга оширади. 2012 йил май ойида таъсисчи сифатида МЧЖ шаклидаги даволаш ва диагностика марказини (ягона солиқ тўлови тўловчиси) очдим.\nУшбу МЧЖ фаолиятини ривожлантириш мақсадида ўз фирмам номига банкдан 1 млрд сўм кредит олдим ҳамда тиббий асбоб-ускуна, аппаратлар ва жиҳозлар сотиб олиб, МЧЖга текин фойдаланишга бердим. Кредит тўловини банкнинг кредит жадвалига асосан ойма-ой тўлашга маблағим етмаганлиги сабабли уни банк билан тузилган кафиллик шартномасига асосан МЧЖ ойма-ой амалга ошириб боришини кўрсатиб қарор қабул қилдим (17 млн сўм миқдорида). Ҳозирда МЧЖ ўз маблағи ҳисобидан ва имкониятидан келиб чиқиб, ушбу сумманинг бир қисмини тўлаб келмоқда. Юқоридагилардан келиб чиқиб, қуйидаги саволларимга жавоб берсангиз:\n1. Менинг фирмам ягона солиқ тўловини қўшимча олган даромаддан, яъни таъсисчи чиқарган қарорда кўрсатилган 17 млн сўмдан тўлайдими ёки МЧЖ ўз имкониятидан келиб чиқиб кредитга ўтказаётган суммадан тўлайдими?\n2. Таъсисчининг бино ва тиббий жиҳозларни МЧЖга текин фойдаланишга беришга ҳуқуқи борми?\n3. Текин фойдаланишга берилган муддат тугагандан сўнг МЧЖ олган мол-мулки ҳисобидан қандай солиқ тўловларини амалга оширади?\n– 1. Солиқ кодексининг 355-моддасида ялпи тушум ягона солиқ тўлови объекти ҳисобланиши белгиланган. Солиқ солиш мақсадида ялпи тушум таркибига бошқа даромадлар, шу жумладан текин олинган мол-мулк, мулкий ҳуқуқлар, шунингдек ишлар ва хизматлар ҳам киритилади (Солиқ кодексининг 132-моддасида бошқа даромадлар таркиби келтирилган).\nСизнинг ҳолатингизда фирманинг банк олдидаги кредит бўйича мажбуриятлари кафиллик шартномасига асосан МЧЖ томонидан тўлаб берилиши унинг учун текин олинган мол-мулк ҳисобланади ва бухгалтерия ҳисобида бошқа даромадлар таркибида акс эттирилади. Солиқ тўлови масаласига келсак, МЧЖ томонидан ҳақиқатда тўланган суммалар фирма учун ялпи тушум ҳисобланади ва сиз Солиқ кодексининг 353-моддасига асосан ушбу тушумдан асосий (соҳа) фаолият тури учун белгиланган ягона солиқ тўлови ставкалари бўйича солиқ тўлашингиз керак бўлади.\n2. Фуқаролик кодексининг 617-моддасига асосан бино ва тиббий жиҳозлар жамиятга текин фойдаланишга берилиши мумкин, яъни текин фойдаланиш (ссуда) шартномаси бўйича бир тараф (ссуда берувчи) иккинчи тарафга (ссуда олувчига) ашёни вақтинча текин фойдаланиш учун бериш мажбуриятини олади ёки беради, иккинчи тараф эса бу ашёни қандай олган бўлса, нормал ейилишни ҳисобга олиб, худди шундай ҳолатда ёки шартномада назарда тутилган ҳолатда қайтариб бериш мажбуриятини олади.\n3. Бино ва тиббий жиҳозлардан текин фойдаланиш муддати тугаганидан сўнг МЧЖ уни фирмадан сотиб олиши, текин олиши ёки ўзининг устав фондига киритиши мумкин. Бунда солиқ оқибатлари ҳар бир ҳолатдан келиб чиқиб белгиланади, яъни:\n– сотиб олганда МЧЖ учун солиқ оқибати юзага келмайди, балки фирма ушбу мулкни сотишдан кўрилган даромаддан солиқ тўлайди;\n– текин олганда МЧЖ балансга кирим қилинган мол-мулк суммаси миқдорида ягона солиқ тўловини белгиланган ставкада, яъни юқорида айтиб ўтилган асосий фаолият тури ставкасида тўлайди;\n– МЧЖ мол-мулкни устав фондига кирим қилганда ҳеч бир тарафда солиқ оқибати юзага келмайди.


Самарқанд вилоятида «Шавкат Миромонович Мирзиёев» номли оилавий корхона очилган – Газета.uz\nПайшанба шаҳарчасидаги «Шавкат Миромонович Мирзиёев» оилавий корхонасининг ошхонаси\nСамарқанд вилояти Каттақўрғон тумани Пайшанба шаҳарчасида «Шавкат Миромонович Мирзиёев» оилавий корхонаси фаолият юритади. Маълумотларга кўра, корхона 2020 йил 14 февраль куни Давлат хизматлари маркази томонидан рўйхатга олинган ва устав фонди 1000 сўмни ташкил этади.\n20 январ 2021, 16:06 Жамият\nСамарқанд вилояти Каттақўрғон тумани Пайшанба шаҳарчасида «Шавкат Миромонович Мирзиёев» оилавий корхонаси фаолият юритади, дея хабар берди Daryo.\nКорхона ва ташкилотларнинг ягона давлат регистрига кўра, корхона 2020 йил 14 февраль куни Давлат хизматлари маркази томонидан рўйхатга олинган. Маълумотларга кўра, устав фонди 1000 сўмни ташкил этади. Корхонанинг 50 фоизи улуши Шохруз Тошпўлатовга, қолган 50 фоизи Абдулла Тошевга тегишли бўлиб, асосий фаолият тури — овқатланишни ташкил қилишнинг бошқа турлари деб кўрсатилган.\nКорхона раҳбари Абдулла Тошевнинг маълум қилишича, ҳозирда корхона ҳузуридаги ташкил этилган ошхона ва пайнет шохобчаси аҳолига хизмат кўрсатмоқда. Бундан ташқари, корхона авиакасса, яъни туризм хизматларини кўрсатиш билан ҳам шуғулланади. Бироқ пандемия даврида бу йўналишдаги ишлар вақтинча тўхтаб қолган.\nАбдулла Тошевнинг таъкидлашича, у ва унинг иш бўйича шериклари президент Шавкат Мирзиёев олиб бораётган сиёсатдан қувониб, корхонага унинг номини қўйган.\n«Бу номни беришдан олдин туманимизнинг собиқ ҳокими, раҳматли Аъзамхон ака Баҳромовдан маслаҳат сўраганимда, улар фикримга қўшилиб, қўллаб-қувватлаган», — дея қўшимча қилди Абдулла Тошев. Унинг таъкидлашича, корхонани «Шавкат Миромонович Мирзиёев» номи билан рўйхатдан ўтказишда давлат органлари томонидан ҳеч қандай эътироз ёки қаршилик бўлмаган.\n«Аммо корхона фаолияти йўлга қўйилганидан сўнг бу ном кўпчиликда қизиқиш уйғотган, турли савол ва илиқ фикрлар билдирилган. Корхона номини баннерларга ёзиб, реклама сифатида бирор жойга илиб қўймаганмиз», — деди «Шавкат Миромонович Мирзиёев» оилавий корхонаси раҳбари.\nШунингдек, аввалроқ 2020 йил июнида Сурхондарёда «Вой Мани Окаҳонларим» номли, йирик шохли қорамолларнинг сут берадиган зотларини кўпайтириш билан шуғулланувчи оилавий корхона рўйхатдан ўтказилган эди. Кейинчалик корхона номи «Акбар Али Адолат» деб ўзгартирилган.\n2020 йил майида эса Жиззах вилоятида «Вапше маладес бала» номли, кенг ассортиментдаги товарлар улгуржи савдоси бўйича агентлар фаолияти билан шуғулланувчи компания рўйхатдан ўтказилган.\nБундан аввал, 2019 йил августида Тошкентда «Любая бизнес хороша» номли масъулияти чекланган жамият ташкил этилган эди. Маълумотларга кўра, корхона маиший электр товарлар улгуржи савдоси билан шуғулланади.


Йўл ҳаракати фиқҳи yol harakati fiqhi\nМаҳсулот коди: 2883\nМаҳсулотни кўрганлар сони: 2240\nБИСМИЛАҲИР РОҲМАНИР РОҲИЙМ\nАллоҳ таолога ҳамду санолар бўлсин! Пайғамбаримиз Муҳаммад Мустафога саловот ва саломлар бўлсин!\nИнсон жамияти учун зарур бўлган билимлардан бири – ижтимоий одобларга оид кўрсатмалардир. Зотан, одамлар бир жамиятда бирга яшар эканлар, уларнинг ўзаро муомалаларини тартибга солиб туриш, такомиллаштириш ва гўзаллаштиришда ижтимоий одоблар хусусидаги таълимотлар ўта муҳим ўрин тутади. Шунинг учун ҳам барча халқларда ҳамиша ушбу мавзуга алоҳида эътибор бериб келинган.\nБугунги ўта мураккаб бир даврда ижтимоий одобларга инсониятнинг эҳтиёжи янада кўпроқ тушиши турган гап. Ҳаёт мураккаблашиб борар экан, одамларнинг ўзаро муносабатлари ҳам қийинлашиб, мураккаблашиб боради. Хусусан, охирги асрларда инсон ҳаётини қулайлаштириш мақсадида ихтиро қилинган янги воситаларга боғлиқ муомалалар янада мураккаб вазиятларнинг келиб чиқишига сабаб бўлмоқда. Бундай замонавий воситаларга доир одоб-аҳкомларга бағишланган кўрсатмалар эски адабиётларимизда топилмайди. Чунки мазкур адабиётлар битилган пайтларда бу воситаларнинг ўзи йўқ эди.\nЯнги пайдо бўлган воситаларга боғлиқ муносабатларга тегишли одоб ва аҳкомларни оят-ҳадислар ва бошқа диний манбаларимиз асосида, тартибли равишда ўз вақтида кишиларга етказиб бориш ва уларга амал қилишни тарғиб қилиш давр уламоларининг муҳим вазифаларидан ҳисобланади. Бизда айнан шу борада ҳали деярли иш қилинмаганини илм аҳллари, имом домлаларимиз билан бўлган суҳбатларда эслаб ўтилди. Ушбу суҳбатларнинг натижаси ўлароқ ижтимоий одобларни ватандошларимизга етказиш ишлари режаси ҳам муҳокама қилинди. Жумладан, уяли алоқа одоби ва йўл ҳаракати одоби алоҳида тилга олинди.\nЁш ва қобилиятли аҳли илмларимиздан Ҳусайн қори Яҳё Абдулмажид уяли алоқа одоби бўйича рисола ёзишни ўзига вазифа қилиб танлади. Маслаҳатлашиб, режа тузилди ва иш бошланди. Рисола ёзиб бўлинганидан кейин уни islom.uz. порталимизда эълон қилдик. Натижа биз кўзлагандан бир неча марта яхши бўлди. Кишилардан жуда ҳам яхши тақдир ва мақтовлар тақдим қилинди. Кўпчилик бу каби рисола авваллари хаёлларига ҳам келмаганини, бу иш улар учун кутилмаган совға бўлганини изҳор қилишди. Бошқалар рисолани рус тилига таржима қилишни маслаҳат беришди. Уни рус тилига таржима қилиб, islam.uz сайтимизда нашр қилдик. Кўпчиликнинг илтимоси ва тавсиясига биноан ушбу рисолани «Зикр аҳлидан сўранг» номли ойномамизнинг 120-сонида китобча шаклида, кўп нусхада нашр қилдик. Бу эса ўз навбатида, жамиятимизда халқимиз учун ўта зарур бўлган илмий- маърифий маълумотларнинг тарқалишидаги яхши бир хизмат сифатида кўпчилик томонидан мамнуният билан қабул қилинди.\nШу пайтда бошқа бир ёш ва иқтидорли аҳли илмларимиздан бири Ҳасанхон қори Яҳё Абдулмажид йўл ҳаракати одоблари бўйича рисола ёзиш ҳақида маслаҳат ва тавсияларни олиб, иш бошлади ва уни ёзиб битирди. Йўл ҳаракати одоблари рисоласини ҳам islom.uz. порталимизда эълон қилдик. Бу рисола ҳам тезда кўпчилик орасида машҳур бўлиб кетди. Хусусан, Тошкент Автомобил-йўллар институти устозлари рисола билан танишиб чиқиб, жуда ҳам мамнун бўлишибди. Кейинроқ биз билан, хусусан муаллиф билан боғланишиб, ўз фикр мулоҳазаларини ҳам етказишди. Ул азизларимиз рисола ва ундаги маънолар ҳақида бошқа давлатлардаги ҳамкасблари билан ўртоқлашиб, фикр алмашишибди. Улар ҳам бу ишни маъқуллаб, рисолани бошқа тилларга таржима қилишни тавсия қилишибди.\nБу каби алоҳида эътибордан руҳланган муаллиф Ҳасан қори Яҳё Абдулмажид рисолани қайта ишлаб, унга янги боблар ва маълумотлар қўшишга киришдилар. Рисоланинг негизи муаллифнинг битирув-малакавий ишини ташкил қилади. Китобнинг савияси, ундаги маълумотларнинг тизимидан келиб чиқиб, муаллиф рисолани ҳам ўша илмий иш усулида беришни маъқул кўрган. Рисола равон услубда битилган, ҳужжат ва далиллар ўз ўрнида келтирилган. Ўқиган одамда яхши таасурот қолдиради. Энг муҳими, у бугунги ҳаётимизнинг энг долзарб бўғинлардан бири бўлган мавзуга доир одоб-аҳкомлар борасидаги катта бир бўшлиқни тўлдиради. Агар ушбу рисолани ўқиб, ундаги одобларга амал қилиб борсак, дунёу охиратимиз учун жуда ҳам кўп фойдалар олишимиз турган гап. Муҳтарам ўқувчиларга барча яхши истаклар, ҳурматли муаллифга янги ижодий ютиқлар тилаб, энг эзгу дуолар ила:\nI боб. Йўл ва йўл ҳаракатига доир ҳукм ва одоблар\nҚуръон ва ҳадисларда йўл ҳаракати ҳақида\nАёлларга хос кўрсатмалар\nII боб. Исломда транспорт воситаларига муносабат\nФақат аёлларга оид маслаҳатлар\nIII боб. Йўл-транспорт ҳодисалари\nИслом конференцияси ташкилоти қошидаги ислом фиқҳи академиясининг қарори\nСаудия йирик уламолар ҳайъатининг қарори\nСаудия Арабистони подшоҳлигидаги илмий баҳслар ва фатво бериш бўйича доимий қўмитанинг қарори\nIV боб. Транспорт воситалари ва фиқҳий масалалар


Ироқ Курдистонидаги референдумда 3 300 000 дан ортиқ киши қатнашди\nИроқнинг Курдистон мухтор вилоятида бўлиб ўтган мустақиллик учун умумхалқ референдумида 3,3 млн кишидан ортиқ сайловчи иштирок этди. Бу маълумотларни мухтор вилоят Сайловлар ва референдум бўйича Олий мустақил сайлов комиссияси расмий вакили Ширвон Зарарий тақдим этди, деб хабар қилмоқда Ал Сумария телеканали.\nУнинг сўзларига кўра, Ироқ Курдистонида рўйхатдан ўтган кишилардан "овоз бериш жараёнида 3 305 925 киши қатнашган". Зарарийнинг қайд этишича, "референдумда иштирок этганларнинг умумий миқдори 72,16 фоизни ташкил этган".\nАйрим туманларда мустақиллик учун референдумда иштирок этган сайловчилар сони 95 фоиздан ортгани айтилмоқда. Аксарият сайловчилар Ироқ Курдистони ва курдлар истиқомат қилаётган бошқа минтақалар мустақиллигини ёқлаб овоз берган. Бироқ, ҳозирча, бу хабарлар расман ўз тасдиғини топгани йўқ.\nРеферендумнинг расмий натижаси 72 соат ичида эълон қилинади.


Home Page > > ГЕРМАНИЯЛИК ИНВЕСТОР НАВОИЙДА\nГЕРМАНИЯЛИК ИНВЕСТОР НАВОИЙДА\nМуҳтарам Юртбошимизнинг Фармонлари билан Навоий вилоятига эркин иқтисодий ҳудуд мақомининг берилиши ва бу орқали яратилган кенг имконият ва имтиёзлар хорижий мамлакатлар бизнес вакилларида навқирон ҳудудга катта қизиқиш уйғотмоқда. Чет эл компания вакиллари вилоятга ташриф буюриб, ишбилармонлик муҳити ва имкониятлар билан яқиндан танишишмоқда.\nХусусан, жорий йилнинг 27 май куни Германиянинг “WEHRHAHN” компанияси вакиллари вилоят ҳокими Қ.Турсунов қабулида бўлгани ҳам фикримизнинг амалий ифодасидир.\nНавоий вилояти ҳокимлигида ўтказилган мулоқотда дастлаб, Германиялик меҳмонга ҳудуднинг тарихи, инвестицион салоҳияти, бу ердаги йирик корхоналар, тадбиркорлар учун яратиб берилган шароитлар ҳақида батафсил маълумот берилди.\nАйниқса, Навоий халқаро аэропорти ва логистика марказидаги қулайликлар, “Навоий” эркин иқтисодий зонасидаги имкониятлар меҳмонда катта қизиқиш уйғотди. Германиядаги “WEHRHAHN” компанияси вилоятда асосан қурилиш маҳсулотлари ишлаб чиқариш бўйича лойиҳани амалга ошириш таклифини илгари сурмоқда. Музокара жараёнида ушбу таклиф қўллаб-қувватланди.\n— Бизнинг компаниямиз бу ерда қурилиш учун зарур бўлган плиталар ишлаб чиқариш лойиҳасини амалга оширмоқчи. Бу учун Навоийни танлаганимиз бежиз эмас, сабаби биз учун бу ерда барча қулай шароитлар мавжуд, — дейди Германиялик инвестор Клаус Е Боҳнеманн.\nГерманиялик меҳмон самимий мулоқот учун вилоят ҳокимига миннатдорлик билдирди. Шундан сўнг, меҳмонга ўзбекона эҳтиром кўрсатилиб, миллий кийим - тўн ва дўппи тақдим этилди.\nКўрилганлар сони: 1428


Қиш – мўминнинг баҳори (4-мақола): Узун тунлар таровати | Azon.uz - Ахборот-таҳлилий портал\nҚиш – мўминнинг баҳори (4-мақола): Узун тунлар таровати\n22:00 21.12.2017 655\nБугун энг узун тун кирди. Бу кечани форслар “ошиқлар туни” деб айтади. Бизда ҳам бир ошиқ ҳофизнинг “Тонглар ҳеч отмасайди” деб айтадиган қўшиғи бор. Ана шундай қилиб, тунларимизни ва кунларимизни кўнгилни қитиқлайдиган сўзлар билан таърифлаб кунларни ўтказаверамиз, ёшларга ҳазиллашамиз...\nУларнинг ишқи, ҳазрат Навоий таърифлаганидек, хослар ишқи. Биз ҳам ишқимиз шундай бўлишини тилаб шунга интиламиз. Бир ҳисобда, бизнинг ишқимиз қаламқошларга ошиқ бўлган авом ишқидан жуда ҳам осон ва саодатли. Чунки кимга ошиқ бўлишни бизга устозларимиз – ошиқу орифлар ўргатган. Қандай қилиб денг. Бунинг сабаби “Насойим ул-муҳаббат”да.


Партия ташаббуси: Ширинда белбоғли кураш мусобақаси ўтказилди\nБарчага яхши маълумки, спорт билан шуғулланиш кишини жисмонан ҳам маънан чиниқтиришда, иродасини мустаҳкамлашда катта асосий омилдир. Спорт билан мунтазам шуғулланиб юрган инсон доимо соғлом бўлади. Шунингдек, ёшликдан бошлаб спортни ўзининг ҳаёт тарзига айлантирган боланинг қадди-қомати ҳам чиройли бўлиб ўсади. Айтадиган бўлсак, унинг афзаллик жиҳатлари кўп. Ҳеч бир нарса спортчалик кишини жаҳонга тез танитмаслиги ҳам айни ҳақиқат ва амалда исботланган. Кейинги йилларда сиёсий партиялар ҳам спорт соҳасига жиддий эътиборини қаратиб келмоқда. Мақсад эса ўз фаолиятлари орқали омма орасида спортни янада кенгроқ тарғиб этишга ҳамда ёш спортчиларнинг эришаётган ютуқларини рағбатлантиришга кўмаклашишдан иборат. Шунга кўра партиямиз аъзолари ҳам жорий йил бошидан бошлаб Ўзбекистон Белбоғли кураш федерацияси Сирдарё вилоят филиали билан ҳамкорлик ўрнатган эди. Бу ҳамкорликнинг амалдаги ифодаси сифатида Ширин шаҳар Кенгаши “Спорт – соғлик гарови” мавзусида белбоғли кураш мусобақасини ўтказди. Ширин шаҳар болалар ва ўсмирлар спорт мактабида ташкил этилган мазкур кураш мусобақасида 2000, 2001, 2002 йилларда туғилган спортчилар ўз вазнлари тоифасида ўзаро қизғин беллашишди. Мусобақада партиянинг вилоят Кенгаши, Ширин шаҳар Кенгаши вакиллари, “Ёшлар қаноти” ҳамда партия фаоллари иштирок этган бўлса, Ўзбекистон Белбоғли кураш федерацияси Сирдарё вилоят филиалидан ташриф буюрган меҳмонлар мусобақага ҳакамлик қилишди. “Адолат” кубоги учун ўтган қизиқарли ва муросасиз беллашувда якуний натижаларга кўра Азиз Назарқулов (55 кг), Хуршид Каримов (60 кг), Сохиб Ўролов (65 кг), Хусан Искандаров (71 кг), Сухроб Эгамқулов (77кг), Жаҳонгир Қаххоров (83 кг)лар фахрли биринчи ўринни эгаллаб, вилоят босқичига йўлланмани қўлга киритишди. Меҳринисо БОБОНАЗАРОВА Ўзбекистон “Адолат” СДП Сирдарё вилоят Кенгаши матбуот котиби Бизни ижтимоий тармоқларда ҳам кузатинг:???? https://t.me/adolat_uz https://www.instagram.com/adolat_sdp/ https://www.facebook.com/sdpu.adolat/ ...\nБир ойда — бир иш ўрни: Холиқулов Жамшиднинг доимий бандлиги таъминланди\nЭрталаблари ишга ва кеч тушиши билан уйга шошадиган инсон том маънодаги бахтли инсондир. Негаки, у ўз меҳнати орқали ўз ризқ-насибасини топади. Қолаверса, доимий ҳаракатда бўлган, ўзи севган машғулоти орқали жамиятга фойда етказаётган киши ҳузур-ҳаловат нелигини ҳам жуда яхши ҳис эта олади, менимча. Агар бунинг акси бўлса-чи? Ана шундай акс ҳолларга ечим топиш, ишга муҳтож фуқароларга ёрдам бериб, уларнинг бандлигига кўмаклашиш халқнинг эзгу умидларини рўёбга чиқаришда ўз беминнат ёрдамларини аямайдиган депутатлар нигоҳидан четда қолмаяпди. Хусусан, Халқ депутатлари Оқолтин туман Кенгаши депутати Ёқубжон Бердиёров ўзига мурожаат этган анчадан буён ишсиз юрган, пировардида кам таъминланган оиласини боқишга қийналаётган туман ҳудудидаги “Андижон” МФЙда яшовчи фуқаро Холиқулов Жамшиднинг муносиб иш билан таъминланишига ёрдам кўрсатди. Депутат бу масала юзасидан Оқолтин туман тиббиёт бирлашмаси бош шифокори Ғ. Абдураимовга мурожаат этган эди. Тиббиёт бирлашмасидаги штатлар жадвалидан келиб чиқиб бош шифокор шифохона хўжалик бўлимига навбатчи қоровул сифатида фуқаро Ж. Холиқуловни меҳнат шартномаси асосида ишга жойлаштирди. Қарабсизки, биргина депутатнинг сўрови билан муаммо ўз жойида ҳал бўла қолди. Ўз навбатида бундан манфаатдор бўлган фуқаро ҳам мурожаати тезликда ҳал бўлганидан жуда мамнун. Депутатларнинг хизмати мана шу каби ишларда асқотаётганлиги, ногоҳ кишини қувонтиради. Меҳринисо БОБОНАЗАРОВА, Ўзбекистон “Адолат” СДП Сирдарё вилоят Кенгаши матбуот котиби Бизни ижтимоий тармоқларда ҳам кузатинг: https://t.me/adolat_uz https://www.instagram.com/adolat_sdp/ https://www.facebook.com/sdpu.adolat/ ...\nДепутат муаммога ечим топди: уйсиз оилага ҳокимлик ҳисобидан уй берилди\nЖойларда қонунлар ижросини тўлақонли таъминлашга ҳисса қўшиш орқали халқ эҳтиёжларига кўпроқ манфаат етказиш мақсадида партия депутатлари ўз ваколатлари доирасида иш олиб бормоқда. Халқ депутатлари Сирдарё вилояти Кенгашидаги Ўзбекистон “Адолат” СДП депутатлик гуруҳи фаолиятига назар ташлаб ҳам бунга амин бўлиш мумкин. Депутатлик гуруҳи аъзоси Мавлуда Алтмишева Мирзаобод туманининг “Наврўз” шаҳарчасида истиқомат қилувчи фуқароларнинг хонадонларида бўлиб, улар билан суҳбатлашганида, фуқаро М.Бойқулова укаси Эркин Ибрагимов суяк емирилиши касаллигига чалинганлиги боис уни тезда операция қилиш лозимлиги, аммо бунга моддий жиҳатдан имкони йўқлиги, бир неча ташкилотга ёрдам сўраб мурожаат қилса-да, натижа бўлмаганини баён қилди. М.Алтмишева ушбу масала юзасидан вилоят ҳокимлигига депутатлик сўрови киритиши натижасида муаммога ечим топилиб, Э.Ибрагимовга белгиланган тартибда 8 миллион сўм пул маблағи ажратилди. Сенатор, партия депутатлик гуруҳи аъзоси Орифжон Қудратовга Гулистон туманидаги “Ишонч” маҳалласи аҳли билан мулоқот чоғида фуқаролар ичимлик суви билан боғлиқ муаммолар юзасидан мурожаат этишди. Муаммони ўз жойида ўрганиш асосида вилоят “Сув-оқава” ДУК раҳбарига депутатлик сўрови киритди. Муҳими, депутат “Обод қишлоқ” дастури асосида ушбу маҳаллага 4300 метр ичимлик сув тармоқлари ётқизилишини ҳам назоратдан четда қолдирмади. Шу билан бирга, аҳоли эҳтиёжидан келиб чиқиб, қўшимча равишда яна 300 метрлик янги сув қувурлари тортилди. Маҳалла ҳудудидаги сув қувурлари етиб бормай қолган “Тўлин ой” ва “Серқуёш” кўчаларига эса эндиликда 200 метр полиэтилен сув қувурлари ўрнатиш режалаштирилди. Кечаси хонадонларда ёки кўчаларда бирор соат чироқ ўчиб турса, кўпгина ноқулайликларни келтириб чиқариши бор гап. Шу боис электр таъминоти масаласига ҳам депутатлар эътибор қаратишмоқда. Чунончи, Бахт шаҳридаги бир неча кўчаларда электр чироқлари ўрнатилмаганлиги транспорт воситалари ҳаракатланиши аҳоли, айниқса, кекса кишилар ва болаларга қийинчилик туғдираётган эди. Депутатлик гуруҳи раҳбари Салоҳиддин Элмуродов вилоят ҳудудий электр тармоқлари корхонаси раҳбарига мазкур муаммони бартараф этиш юзасидан депутатлик сўрови юборди. Кўп ўтмай Бахт шаҳридаги “Улуғ йўл” ва “Аҳмад Яссавий” кўчаларига замонавий электр чироқлари ўрнатилди. Сайхунобод туманидаги “Гулистон”, “Ўрикзор”, “Нурли йўл” маҳаллаларида яшовчи фуқаролар мазкур маҳаллалардан ўтган ва А-373 “Тошкент — Ўш” халқаро автомобиль йўлига туташ саналувчи ички йўл узоқ йиллардан буён таъмирланмаганлиги боис ачинарли ҳолатга келиб қолганлиги ҳақида депутатлик гуруҳи аъзоси Малик Аҳмедовга мурожаат этишди. Депутат муаммога ечим топиш учун Сирдарё автомобиль йўллари ҳудудий бошқармасига депутатлик сўрови киритди. Шу билан бирга, М.Аҳмедов халқ депутатлари вилоят Кенгашининг сессиясида ҳам шу масала хусусида ўз таклифини билдирди. Депутатнинг саъй-ҳаракати ижобий натижа берди. Мутасадди ташкилотлар муаммо юзасидан ўрганишлар олиб боргач, таъмирлаш ишлари учун зарур маблағ ажратилишига эришилди. Жорий йилнинг февраль ойида ушбу ички йўлнинг 3 километрлик қисми таъмирланди. Депутат Дилфуза Умеровага уй-жой билан таъминлашда ёрдам сўраб мурожаат этган Янгиер шаҳрининг “Шодлик” маҳалласида истиқомат қилувчи кам таъминланган фуқаро Одина Эрматовага ҳам яқиндан ёрдам кўрсатилди. Янгиер шаҳар ҳокимлигига депутатлик сўрови киритилгач, фуқаро О.Эрматова жорий йилнинг январь ойида ушбу ҳокимлик балансида турган кўп қаватли уйдаги 2 хонали хонадон соҳиби бўлди. Унгача фуқаро О.Эрматова шаҳар иссиқлик манбаи корхонасига қарашли темир вагонда бир нафар фарзанди ва икки нафар набираси билан яшаб келганини назарда тутсак, партия депутатининг бу амалий иши нақадар ҳаётий аҳамиятга эга эканини англаймиз. “Шодлик” маҳалласининг 36-даҳасида жойлашган педагогика коллежи олдидан ўтувчи йўлнинг ачинарли аҳволи ҳам депутатнинг назаридан четда қолмади. Транспорт воситалари қатнови, йўловчилар, хусусан, ўқувчилар учун ҳам ҳаракат хавфсизлигини таъминлашда йўл равон бўлиши асосий омил экани маълум, албатта. Депутат Д.Умерова Янгиер шаҳар ҳокимлигига депутатлик сўрови киритгач, йўлнинг педагогика коллежи олдидаги 250 метрлик қисми тўлиқ қайта таъмирланди. Бу хайрли иш ўқитувчилар ва ота-оналарни ҳам қувонтирди. Мулоқотлар чоғида қайд этилганидек, хонадонлар, йўллар, маҳаллалар ободлигидан одамларнинг кўнгли ҳам обод бўлмоқда. Меҳринисо БОБОНАЗАРОВА, Сирдарё вилоят кенгаши матбуот котиби Бизни ижтимоий тармоқларда ҳам кузатинг: https://t.me/adolat_uz https://www.instagram.com/adolat_sdp/ https://www.facebook.com/sdpu.adolat/ ...\nСурайё Усмонова: кўрик-танловда иштирок этиб сиёсий-ҳуқуқий соҳадаги билим ва тажрибаларим ортди\nХотин-қизларнинг сиёсий соҳадаги билим ва кўникмаларини янада ошириш мақсадида ташкил этилган “Йилнинг энг фаол адолатчи аёли” республика кўрик-танловида иштирок этиш биз аёлларга ўзимизнинг куч ва имкониятларимизни кўрсата олиш, иқтидоримизни рўёбга чиқаришдаги роли билан ҳам қимматли бўлди. Қатнашувчи сифатида таассуротларимни ифодалайдиган бўлсам, сиёсий-ҳуқуқий соҳадаги билим ва тажрибаларим ортди. Мактаб таълимига оид миллий қонунчилик асослари, белгиланган ҳар бир меъёр мазмунини нафақат касбдошларимиз, балки ўқувилар ва уларнинг ота-оналари ҳам зарур даражада билиши лозимлиги ҳақида беллашув иштирокчилари билан фикрлашганим айни муддао бўлди. Бу масалада партия депутатлари билан биргаликда иш олиб боришни ўз олдимга мақсад қилиб қўйдим. Кўпчиликка маълумки, ўқувчи ва ўқитувчиларнинг маънавияти ҳақида ижтимоий тармоқларда бир қатор чиқишлар бўлмоқда. Ўқитувчи, ўқувчи ва ота-она муносабатлари бир-бири билан боғлиқ бўлиб, пировардида бу таълим сифатига жиддий таъсир қиладиган ҳаётий омил саналади. Уларнинг ҳар бири ўз бурч ва мажбуриятларини бажариши шарт. Ўз бурч ва мажбуриятларини бажармаслик қандай ҳуқуқий оқибатларга олиб келишини ҳар биримиз яхши англаб олишимиз лозим. Таълим-тарбия жамият тараққиёти, соҳалар ривожланишида, ёшларимиз ҳаётда ўз ўрнини топишида кўзланган натижаларни бериши, турли муаммолар пайдо бўлишининг олдини олишда ҳам бу норматив-ҳуқуқий меъёрларни амалиётда қўллаш ҳал қилувчи аҳамият касб этади. Сурайё УСМОНОВА, “Йилнинг энг фаол адолатчи аёли” республика кўрик-танлови иштирокчиси, Сирдарё вилояти босқичи ғолиби Бизни ижтимоий тармоқларда ҳам кузатинг: https://t.me/adolat_uz https://www.instagram.com/adolat_sdp/ https://www.facebook.com/sdpu.adolat/ ...\nЎзбекистон “Адолат” СДП Ховос туман Кенгаши томонидан “Юксак ҳуқуқий маданият – қонун устуворлигининг гарови” мавзусида тадбир ўтказилди. Ховос туман ҳокимлигининг мажлислар залида бўлиб ўтган мазкур тадбирда Фуқароларнинг ўзини ўзи бошқариш органлари фаолиятини мувофиқлаштириш бўйича Ховос туман Кенгаши вакиллари, Ховос туман ҳоким ўринбосари О. Донабоев, туман партия Кенгаши вакиллари, маҳаллий Кенгаш депутатлари, Ховос туман МФЙ раислари, умумтаълим мактаби ўқитувчилари ҳамда партиянинг фаол аъзолари иштирок этишди. Дастлаб, тадбирда иштирокчилар эътибори яқинда давлатимиз раҳбари томонидан қабул қилинган “Жамиятда ҳуқуқий онг ва ҳуқуқий маданиятни юксалтириш тизимини тубдан такомиллаштириш тўғрисида”ги Фармонининг мазмун-моҳиятига қаратилди. Мазкур ҳужжатда белгиланган устувор вазифаларнинг ижросини таъминлашда давлат ва жамоат ташкилотларининг ҳамкорлигини кучайтириш масалаларига алоҳида эътибор қаратилиши, бу борада маҳалла фаолларининг ўрни алоҳида эканлиги тадбирда таъкидлаб ўтилди. Фуқаролар онгида “Жамиятда қонунларга хурмат руҳини қарор топтириш – демократик ҳуқуқий давлат қуришнинг гаровидир” деган ҳаётий ғояни мустаҳкамлаш, аҳолига мамлакатимизда амалга оширилаётган ижтимоий-иқтисодий ислоҳотлар, қабул қилинаётган қонун ҳужжатлари ва давлат дастурларининг мазмун-моҳиятини халққа изчил етказиш тизимини шакллантириш бирламчи вазифалардан этиб белгиланганлиги ҳақида иштирокчиларга кенг ва атрофлича тушунчалар бериб ўтилди. Т. Шодиев, Фуқароларнинг ўзини ўзи бошқариш органлари фаолиятини мувофиқлаштириш бўйича Ховос туман Кенгаши раис ўринбосари: — “Юксак ҳуқуқий маданият – қонун устуворлигининг гарови” деган концептуал ғоя асосида аҳолининг барча қатламлари ҳуқуқий саводхонликка эришишлари, юксак даражадаги ҳуқуқий онгга эга бўлиши ҳамда ҳуқуқий билимини кундалик ҳаётда қўллаши учун тизимли ва кенг қамровли ҳуқуқий тарғибот тадбирларини ташкил қилиш давлат органлари ва ташкилотларнинг устувор вазифаларидан бири ҳисобланади. Бунда жамиятда ҳуқуқий онг ва ҳуқуқий маданиятни юксалтиришда “шахс- оила-маҳалла-таълим муассасаси-ташкилот-жамият” принципи бўйича тизимли ва узвий ишлар ташкил этилиши лозимдир. Тадбир якунида кун тартибидаги масалалар юзасидан қолган иштирокчилар ҳам ўз фикр-мулоҳазаларини билдириб ўтдилар ҳамда тегишли тартибда вазифалар ижросини бажариш белгилаб олинди. Азиза НАЗИРҚУЛОВА Ўзбекистон “Адолат”СДП Сирдарё вилоят Кенгаши бош мутахассиси Бизни ижтимоий тармоқларда ҳам кузатинг: https://t.me/adolat_uz https://www.instagram.com/adolat_sdp/ https://www.facebook.com/sdpu.adolat/ ...\nДепутат ташаббуси: “Улуғ йўл” ва “Аҳмад Яссавий” кўчаларига замонавий электр чироқлари ўрнатилди\nОқшом пайтлари хонадонларда ёки кўчаларда чироқлар бир зум ёниқ турмаса қандай аҳволга тушишимизни яхши биламиз. Бу ҳолат кўпгина ноқулайликларни ҳам келтириб чиқариши бор гап. Шу боисдан депутатлар бундай ҳолатга дуч келиб қолишса муаммога барҳам беришда фуқаролардан ўзларининг холис хизматларини ҳеч қачон аяшмайди.Чунончи, Бахт шаҳрида жойлашган марказий кўчалардан бир нечтасида електр чироқлари ўрнатилмаганлиги шу манзилда яшовчи аҳоли ва қолаверса, ушбу йўлларда ҳаракатланувчи ҳар бир фуқарони гўёки ҳаёт нурларидан бебаҳра этаётгандек эди. Айниқса, кекса кишилар ва болалар бундан кўп азият чекишарди. Халқ депутатлари Сирдарё вилоят Кенгаши депутати С. Элмуродов бу ҳолатни кўриб, халқни ортиқ куттириб ўтирмади. Дарҳол масалага ижобий ечим топиш мақсадида Вилоят ҳудудий электр тармоқлари корхонасига депутатлик сўрови юборди. Депутатнинг бу сўрови ижобий қониқтирилиб, “Улуғ йўл” ва “Аҳмад Яссавий” кўчаларига Сирдарё вилоят ҳудудий электр тармоқлари корхонаси томонидан замонавий электр чироқлари ўрнатилди. Эндиликда, агар шу кўчаларга кечаси йўлингиз тушиб қолса, ён-атрофни худди кундузгидек қилиб юборган чироқларга ва бундан беҳад мамнун қиёфадаги инсонларнинг юзларидаги табассумга дуч келасиз. Дарҳақиқат, бу каби сермаҳсул ишлар халқ қалбилан чуқур жой олмасдан қўймайди. Меҳринисо БОБОНАЗАРОВА, Ўзбекистон “Адолат” СДП Сирдарё вилоят Кенгаши матбуот котиби Бизни ижтимоий тармоқларда ҳам кузатинг: https://t.me/adolat_uz https://www.instagram.com/adolat_sdp/ https://www.facebook.com/sdpu.adolat/ ...\nСардобаликлар янгиланган Сайлов кодекси билан танишди\nЎзбекистон “Адолат” СДП Сардоба туман Кенгаши томонидан вилоят Кенгаши билан ҳамкорликда Сайлов Кодексига киритилган ўзгартиришларни кенг жамоатчиликка етказиш масалалари юзасидан тадбир бўлиб ўтди. Мудофага кўмаклашувчи Ватанпарвар мактабида ташкил этилган мазкур тадбирда партия вилоят, туман ташкилотлари вакиллари, маҳаллий Кенгаш депутатлари, Ватанпарвар мактаби тингловчилари, “Ёшлар қаноти” вакиллари ҳамда маҳалла фаоллари иштирок этишди. Ушбу янгиланаётган сайлов қонунчилиги замирида бир қатор юзада қалқиб турган муаммоларнинг бартараф этилиши билан боғлиқ ижобий ечимлар ўз аксини топган. Жумладан, сайлов жараёнларида замон талабларидан келиб чиқиб ахборот технологияларидан кенг фойдаланиш, муддатидан олдин овоз бериш ҳамда ижтимоий хавфи катта бўлмаган ва унча оғир бўлмаган жиноятларни содир этган шахсларга нисбатан ҳам сайловларда қатнашиш имкониятининг берилиши демократик принципларга тўла мос келиши, инсонпарварлик тамойилларига асосланаётганлигидан дарак бермоқда. Тадбирда юқорида келтирилган маълумотлар бўйича иштирокчиларга атрофлича тушунтиришлар айтиб ўтилар экан, шунингдек, қатнашчилар ўзларини қийнаб келаётган муаммолар юзасидан ҳам партия ходимларига саволлар тақдим этишди. Иштирокчи тингловчилардан бири Жўраев Одилбек ўз ҳудудидаги депутатларнинг нофаол эканлигини айтиб, уларнинг етарлича иш кўрсатмаётганлигидан халқнинг таъби хира бўлаётганлигини билдирди. Мактабда ўқув машғулотларини олиб борувчи ўқитувчи Абсатова Холида эса фуқароларнинг сайлов жараёнларида қатнашиш кўрсаткичи жуда паст бўлиб қолаётганлиги, бу борада уларда сиёсий онг етишмаётганлигини алоҳида ачиниш билан эътироф этди. Партия ходимлари бу муаммолар юзасидан тегишлича ўрганишлар олиб боришни ўз зиммаларига олишди. Якунда партия вилоят раиси ўринбосари Беҳзод Абдуллаев томонидан сиёсий партиялар ва сайлов қонунчилиги бўйича қатнашчиларга саволлар берилди. Саволларга тўғри жавоб топган иштирокчилар рағбатлантирилиб, уларга партиянинг эсдалик совғалари топширилди. Бегзод БЕКМУРОДОВ Ўзбекистон “Адолат”СДП Сардоба туман Кенгаши раиси ...\nМутасаддилар эътиборидан четда қолаётган мактаб\nБарчага маълумки, бундан анча йиллар олдин, яъни “2004-2009 йилларда мактаб таълимини ривожлантириш Давлат умуммиллий дастури тўғрисида”ги Ўзбекистон Республикаси Президентининг Фармони ва ушбу Фармон юзасидан ҳамда умумий ўрта таълим тизимини тубдан яхшилаш, энг юксак замонавий талабларга жавоб берадиган ўқув-моддий базасини ва таълим стандартларини шакллантириш, қишлоқ ва шаҳар мактабларининг моддий базаси ҳамда жиҳозланишидаги тафовутларни босқичма-босқич бартараф этиш асосида болаларни ўқитиш учун тенг шарт-шароитлар яратиш мақсадида Вазирлар Маҳкамасининг қарори ҳам элон қилинган эди. Шу асосда дастурга киритилган йиллар оралиғида бутун республикамиз мактабларининг тубдан янги қиёфа касб этгани ёки эскисининг ўрнида янги ва замонавий мактабларнинг қад ростлагани барчамизга аён. Кейинги йилларда ҳам таълим соҳасидаги қабул қилинган бир қанча қонун ва қарорларнинг амалдаги ифодаси ўлароқ, бу тизимда кўплаб салмоқли ишлар амалга ошириб келинмоқда. Шундай бўлишига қарамасдан, Сирдарё туман Бахт шаҳар “Тадбиркор” маҳалласида жойлашган 36-умумий ўрта таълим мактабининг бугунги ҳолатини кўриб, юқорида келтирилган Фармон ижроси бу мактабда нега бажарилмаган, деган савол пайдо бўлмоқда. Ишчи гуруҳимиз билан олиб борган ўрганишларимиз жараёнида шу нарсага гувоҳ бўлдикки, 80 ўринга мўлжалланган бу мактаб жуда ачинарли, шарт-шароитсиз, бугунги кун талабига мутлақо жавоб бермайдиган аҳволда. Ташқаридан кўринганда уйча шаклини эслатувчи бу мактабда бошланғич синф ўқувчилари таҳсил олса керак, деган ҳаёлга бордик. Аммо, мактаб ичига кириб у ердаги маъмурият билан бўлган суҳбатимизда бизнинг ўйларимизга қарама-қарши бутунлай тескари жавобни олдик. Фотосуратда кўриб турганингиздек 5-6 та хонадангина иборат бу масканда ҳам бошланғич ҳам юқори синф ўқувчилари таҳсил олишади. Битта хонада ҳам мактаб директори, ҳам ўқитувчилар хонаси, ҳам кутубхона жойлашганига нима дейсиз? Мактаб директори Алижон Муқумов бу ҳақда куйинчаклик билан гапирар экан, — бу муаммомизни ҳал этиш бўйича сўраб бормаган жойим қолмади. Қайси эшикка бош суқманг, ўзидан нари қилишга интилади — дейди. Биз Давлат дастури асосида бу мактаб ҳам лойиҳага киритилган ёки киритилмаганлиги тўғрисида савол билан юзландик. — Киритилган, — деди мактаб директори.— Аммо, мутасадди раҳбарлар томонидан бу ишни бажариш кечиктириб келинмоқда. Алал-оқибат зиммадасиги вазифа эсдан ҳам чиқиб кетмоқда. Натижаси эса кўриб турганингиздек ўзингизга маълум. Бундан фақатгина шу мактабда таълим оладиган ўқувчилар-у уларга яхшироқ таълим берай деб жон куйдираётган ўқитувчилар жабр кўрмоқда. Ҳа, афсус билан қайд этиш жоизки, ўқувчилар ҳали ҳануз мана шундай хеч қандай шароитсиз мактабда таълим-тарбия топиб келишмоқда. Тушликкача бошланғич синфлар, тушликдан сўнг юқори синф ўқувчилари келиб ўқийдиган бу мактаб хоналари бошланғич синфларни ўқитишга мўлжаллаб жиҳозланган бўлиб, парталар, синф доскалари юқори синфларга дарс ўтишга умуман тўғри келмайди. Юқори синфларнинг физика, кимё фанларидан таълим олишларига лаборатория хоналари ҳам мавжуд эмас. Мактаб ўқитувчиларидан бири Қурбонгул Атақўзиева шу важни деб хаттоки, ўқувчилар ўртасида ихтилофлар юзага келаётганлигини ачиниш билан сўзлади. Синф доскасини юқорига илиб қўйса, кичик ёшдаги ўқувчилар қийналади, пастга илай деса аксинча… Мактабда спорт зали бўлишини эса хаттоки, орзу ҳам қилиш қийин. Спортз али у ёқда турсин, мактаб ташқарисида жойлашган спорт майдончаси ҳам хароб аҳволда ётибди. Бу майдончани спорт майдончаси деб аташ тўғри бўлармикин? Иккитагина занг босган темирнинг майдонча ўртасида сўппайиб турганини айтмаганда, бу майдончада бегона ўт-ўланлар-у, сизот сувларидан тўпланиб қолган кўлмаклардан бошқа ҳеч вақо йўқ. Ўртадаги катта эски ҳовуз эса аллақачон чиқинди ташлаш нуқтасига айланиб улгурган. Бу ҳовузга бирорта ёш ўқувчининг тушиб кетмаслигига ким кафолат бера олади. Бундай майдончаларда жисмоний тарбия дарсларининг ўтилиши ўқувчи соғлиги ва ҳаётига хавф туғдирмайдими? — Иссиқ кунларда ўқувчиларимиз жисмоний тарбия машғулотларини шу ерда ўташади,— дейди Қурбонгул Атақўзиева. Қолган пайтларда-чи, деган саволимизга,– Албатта, болалар жисмоний тарбия дарсларига жуда ҳам қизиқишади, ҳар доим ушбу дарс учун махсус кийимларни ҳам кийиб келишади. Бироқ, масаланинг кўндаланг томони, бундай шарт-шароитдан кейин биз, дарсларимизни синфда ўтишга мажбур бўламиз –дейди ўқитувчи. Биз бундай ҳолатдан ҳайратга тушдик, очиғи. Чекка қишлоқ ҳудудида эмас, балки шаҳарда бўлиб туриб шундай аҳволдаги мактабларнинг ҳали ҳам мавжудлиги бизни ташвишга солди. Бу борада бунга масъул мутасадди ташкилотлар қаерга қарашяпди.— Биз бу бўйича бир неча бор вилоят Халқ таълими бошқармасига мурожаат этдик. Аммо натижа биз кутганимиздек бўлмаятди. Вазият ҳали ҳамон “эски хаммом- эски тос”лигича қолмоқда. Биз, гўёки, уларнинг назаридан бир четда қолиб кетаётгандекмиз – дейди куйинчаклик билан мактаб директори Алижон Муқумов. Бу фикрларни эшитиб вазиятга холисона ёндашган ҳолда баҳо берар эканмиз, бизда ҳақли бир савол туғилди. Таълим тизимида жадаллик билан амалга оширилаётган ислоҳотлар жараёни давом этаётган бугунги кунда қанчадан-қанча мактаблар ва бошқа таълим даргоҳлари тубдан қайта қурилиб, капитал-реконструкция ишлари амалга оширилганда нега бу шаҳардаги мактаб эътибордан четда қолиб кетди экан? Ёки унинг ёнида қўшимча ўринларга мўлжалланган мактаб қурса бўлади-ку. Унинг аҳволини яхшилайдиган, зарур шароит ярата оладиган ва жон койитадиган бирор-бир мутасадди наҳотки, топилмаяпти? Бу ерда таълим олаётган мактаб ўқувчилари-ю, таълим берадиган ўқитувчиларида нима гуноҳ? Айблари шу ерда сабоқ чиқариш учун саҳармардондан чопиб келадиган ўқувчилар ва уларга дарс ўтадиган ўқитувчиларнинг фидойиликларими? Биз ушбу масала юзасидан тегишли ташкилот ва мутасаддиларнинг жавобларини кутиб қоламиз. Меҳринисо БОБОНАЗАРОВА, Ўзбекистон “Адолат” СДП Сирдарё вилоят Кенгаши матбуот котиби ...


Тошкент, Ўзбекистон (UzDaily.uz) -- Бугунги кунда мамлакатимиз аҳолисининг қарийб ярми, яъни 16 миллион одам қишлоқ жойларда истиқомат қилади. Ҳар йили қишлоқларда 160 мингдан ортиқ ёш оила қурилади, табиийки, уларнинг аксарияти уй-жойга эҳтиёж сезади.\nБарпо этилаётган намунавий уйларнинг нархи ниманинг ҳисобидан пасайтирилиши ҳам пухта ўйланган. Бунинг учун асосий қурилиш материаллари ва буюмларга қурилиш-пудрат ташкилотларининг харажатлари мақбуллаштирилади, уй қурувчиларига солиқ, божхона имтиёзлари ва бошқа имтиёзлар тақдим этилади. Дастурни амалга оширишнинг биринчи босқичидаёқ, яъни 2017 йилда эҳтиёжманд оилалар учун бошланғич тўлов ҳажми икки баробар камайтирилиб, тўрт хил янги намунадаги, қулай ва арзон, бир ва икки қаватли 15 мингта замонавий уй-жой барпо этиш мўлжалланмоқда. Ушбу чоралар нафақат қишлоқлардаги арзон уй-жой фонди билан боғлиқ мавжуд ижтимоий муаммоларни ҳал қилиш, балки қурилиш соҳасининг барқарор суръатларда ривожланишига хизмат қилиши инобатга олинса, ЎзЛиДеПдан номзод томонидан таклиф этилаётган ушбу дастур ғоятда муҳим эканига ишончимиз ортади.\nШу ўринда иқтисодиёти ривожланган мамлакатлар тажрибасига эътибор қаратсак, уй-жой қурилишига йўналтирилаётган инвестициялар жами сармоялар ҳажмининг 20 – 40 фоизини ташкил этади. Уй-жой ва инфратузилма барпо этиш ишлари иқтисодиётни тиклаш ва ривожлантиришнинг устувор йўналишларидан бири сифатида тан олинган. Масалан, ўтган асрнинг 30-йилларида АҚШда кечган Буюк депрессия даврида кенг миқёсда якка тартибдаги уй-жойлар қуришга кредитлар ажратиш сиёсати иқтисодий ўсишни қайта тиклашда ҳал қилувчи роль ўйнаган. Миллий иқтисодиётни рағбатлантириш ва қўллаб-қувватлаш мақсадида шунга ўхшаш чора ҳамда дастурлар Германия, Буюк Британия ва бошқа давлатларда ҳам қабул қилинган.\nПрезидентликка номзод Шавкат Мирзиёевнинг Сайловолди дастурида 2017 – 2020 йилларда шаҳарларда 945 та кўп қаватли уйлар қуриш дастури лойиҳасини ишлаб чиқиш кўзда тутилган. Дастурга кўра, Қорақалпоғистон Республикаси, вилоятлар марказлари ва Тошкент шаҳри ҳамда йирик шаҳарларда 50 мингга яқин оилалар учун кўп қаватли арзон уйлар қурилади. Янги уйларнинг қурилиши дастурда кўзда тутилган бошқа чоралар, яъни шаҳар ва қишлоқларда барпо этилаётган янги мавзеларда тегишли инфратузилмани яратиш, жумладан, йўл-транспорт тармоқларини барпо этиш, сув тармоқларини модернизация қилиш, энергия таъминотини яхшилаш билан биргаликда фуқароларимиз турмуш шароитларини салмоқли даражада яхшилаш имконини беради.\nБундан ташқари номзодимиз Шавкат Мирзиёев Сайловолди дастурида долзарб ижтимоий масалаларни ҳал қилишга қаратилган 15 та мақсадли дастур ишлаб чиқиш вазифаси илгари сурилгани, қолаверса, ижтимоий соҳани янада ривожлантириш биринчи даражали вазифалар қаторига киритилгани жуда аҳамиятлидир.\nНомзод олий таълим тизимида янада туб ислоҳотлар амалга оширишни таклиф этмоқда. Бу борада замон олдимизга кўплаб долзарб ва қатъий -талабларни қўймоқда: олий таълим даргоҳларимизнинг битирувчилари муҳим вазифаларни самарали ҳал этишга қодирми? Улар етакчилик, ташаббускорлик фазилатларига эгами? Эртага яхши раҳбар бўла оладими? Мамлакатимиз аҳолисининг ярмидан кўпи ёшлар эканини инобатга олсак, бу борадаги сиёсат, мустақил фикрлайдиган, замонавий билим ва касбларни пухта эгаллаган баркамол авлодни тарбиялаш ишлари “Ёшларга оид давлат сиёсати тўғрисида”ги Қонун талаблари асосида қатъий давом эттирилади.\nНуроний отахон ва онахонларимизни эъзозлаш, уларга ғамхўрлик қилиш – дастурнинг муҳим йўналишларидан. Кексаларимиз ва фахрийларимиз ҳаёт сифатини яхшилаш мақсадида уларнинг саломатлигини мустаҳкамлаш, дам олиши учун қулай шароитлар яратиш ишлари янада кучайтирилади. Муҳтарама аёлларимизга эътибор ва ғамхўрлик кўрсатиш ишлари ҳам янги босқичга кўтарилади, уларнинг мамлакатимиз ижтимоий-сиёсий ҳаётидаги иштирокини кучайтириш, турли соҳаларда салоҳиятини намоён этиши учун имкониятлар яратиш ишлари кенгайтирилади.\nУмуман, Сайловолди дастурида назарда тутилган соҳага одид ушбу ва бошқа тизимли чора-тадбирларнинг рўёбга чиқарилиши пировардида халқимиз фаровонлигининг юксалишига ҳизмат қилади.


Давлат тест маркази кириш имтиҳонларини ўтказишдаги янгиликлар ҳақида маълумот берди - Daryo\n12:10, 03.07.2021 42646\nДавлат тест маркази кириш имтиҳонларини ўтказишдаги янгиликлар ҳақида маълумот берди\nДавлат тест маркази матбуот котиби Орзиқул Бобоев кириш имтиҳонларини ўтказиш тартибига киритилган ўзгартириш ҳақида абитуриентларни қизиқтирган саволларга жавоб берди. Бу ҳақда Тошкент шаҳар ҳокимлиги матбуот хизмати хабар берди.\nБобоевнинг сўзларига кўра, олдинлари битта таълим йўналиши бўйича тест натижаларига кўра, шартнома асосида, иккинчисида эса грант асосида қабул қилинган бўлса, абитуриент биринчи йўналишда — шартнома асосида ўқишга мажбур эди. 2021 йилдан бошлаб энди икки босқичда кўрилади: биринчисида — абитуриент агар давлат бюджетида ўқишни танласа, танлаган бешта йўналишининг грант бўйича ҳар биттаси қараб чиқилади. Шундан кейингина, шартнома бўйича қараб чиқилади.\nШунингдек, кузатув камералари сони оширилади ва онлайн-трансляция учун камералар ўрнатилади. Бундан ташқари, ҳар бир гуруҳга овоз ёзишга қодир стационар ва 360 даража бурила оладиган камералар ўрнатилади.\nАбитуриентлар онлайн рўйхатдан ўтади. 2021 йилда «My.dtm.uz» ёки Ягона интерактив давлат хизматлари портал орқали ҳужжатларни топшириш ва рўйхатдан ўтиш мумкин.\nМаълум қилинишича, ўтган йилгидан фарқли ўлароқ, 2021 йилда имтиҳонларни ихтисослашган иккита фан бўйича имтиҳон топшириш белгиланган.\nКириш имтиҳонлари бешта фан бўйича бўлади, уларнинг учтаси мажбурий — она тили, Ўзбекистон тарихи ва математика. Ва яна иккита фан танланган мутахассислик бўйича. Бешта фандан тестларни ишлашга 3,5 соат вақт ажратилади.\nАбитуриентлар имтиҳон топширганининг эртаси куни ўзларининг шахсий кабинетлари орқали тест натижаларини билиши мумкин. Ўқишга кирган ёки кирмагани тўғрисида маълумот бутун республика бўйлаб тест синовлар якунганидан кейин, бир ҳафта ичида эълон қилинади.\nДавлат тест маркази Ёшлар ишлари агентлиги, Ёшлар Иттифоқи ва Маҳалла ва оилани қўллаб-қувватлаш вазирлиги билан ҳамкорликда жамоатчилик кузатувчилари сифатида идора вакилларини жалб этишни бошлаб юборган. Яъни назорат ДТМга боғлиқ бўлмаган шахслар томонидан амалга оширилади.\nЭслатиб ўтамиз, Ўзбекистонда 20 июндан ОТМларга онлайн қабул бошланган ва қабул квоталари тасдиқланган.\n07:17, 25.09.2021 145822\n15:11, 27.09.2021 145872\n23:58, 07.10.2021 70337\n15:41 Бугун 2219\n22:19, 17.10.2021 80493\n13:49, 16.10.2021 61402


Тариқат одоблари (Нақшбандия таълимоти асосида) - Баҳоуддин Нақшбанд ёдгорлик мажмуаси маркази\nТариқат одоблари (Нақшбандия таълимоти асосида)\n(Нақшбандия таълимоти асосида)\nҲақ таоло маърифати\nАзал ҳам Сен, абад ҳам Сен не аввал бирла охирким,\nАнга йўқ ибтидо пайдо, мунга йўқ интиҳо пайдо.\nҲар бир инсон ўз Парвардигорини таниши ва, албатта, ўзининг яратилганлиги ҳақида фикр юритиши лозим. «Ўзини таниган ўз Парвардигорини танийди»,- дейилади муборак Ҳадиси шарифда.\nАллоҳ таоло одамзодга ёки бошқа махлуқотларга ўхшамайди. Унинг жисми ҳам, сурати ҳам, макони ҳам йўқ. У юқори, паст, олдин, орқа, ўнг ва чап тарафда ҳам дейилмайди. У ҳамма ерда ҳозиру нозир. Аллоҳ ейиш, ичиш, ухлаш каби инсоний эҳтиёжлардан холидир.\nАллоҳ таолонинг зотини билиб бўлмайди. Биринчидан, бу ҳақда чуқур баҳс юритиш шаръан ман этилган. Иккинчидан, Ҳақ таолони билишга бандаларнинг чекланган билими ва ақлининг қуввати етмайди. Буни Сўфи Оллоёр «Саботул-ожизин»да содда ва тушунарли баён қилганлар:\nЭрур ҳокимки ҳукмин ўзга этмас,\nАнинг Зотиға ҳеч кимнинг ақли етмас.\nФаришталар, набилар етмадилар,\nБўйин сундилару фикр этмадилар.\nИслом إسلام арабча сўз бўлиб, тинчлик, Аллоҳга таслим бўлмоқ, Аллоҳ ва пайғамбарнинг буйруқларига ишонмоқ маъноларини англатади. Аллоҳ ва пайғамбарнинг буйруқларига бўйсуниб, таслим бўлган киши мусулмон дейилади. Мусулмон киши бировга тили ва қўли билан озор бермаслиги керак.\nАллоҳ таоло «Оли Имрон» сурасининг 19-оятида марҳамат қилади:\n«Албатта, Аллоҳ наздида (мақбул) дин Ислом (дини) дир»\nИслом дини 5 нарсадан иборат: иймон, намоз, закот, рўза ва ҳаж.\nҲожи Абдулғафур Абдурраззоқ Бухорий\nТариқат одоблари (Нақшбандия таълимоти асосида) китобидан


ЎФА / Olamsport.com\n0 4168 26 ноя, 17:51\nБокс/ММА\tВадим Немков UFC таклифини кўриб чиқишга тайёр. Фақат бир шарт билан\nBellator жангчиси Вадим Немков агарда ўз промоушенидаги гран-прини қўлга киритадиган бўлса, UFC таклифларини кўриб чиқишга тайёр.\n1 6063 16 ноя, 09:25\nФутбол\tИордания ФА ОФКга Эрон аёллар жамоаси дарвозабонининг жинсини текшириш бўйича ариза йўллади + ФОТО\n25 сентябрь куни Тошкентда аёллар ўртасида Осиё Кубоги саралашидан ўрин олган Иорданя ҳамда Эрон ўртасидаги учрашув бўлиб ўтганди.\n0 379 08 ноя, 08:25\nФутбол\t"Атлетико" сўнгги 6 ўйинда фақат битта ғалабага эришди\n"Атлетико" Испания чемпионатининг 13-турида "Валенсия" билан дуранг ўйнади - 3:3.\n0 1004 28 окт, 15:13\nБокс/ММА\tБоб Арум: «Фьюри билан фақат Усик рақобатлаша олади»\nБоб Арум дунёнинг энг яхши оғир вазн тоифасидаги вакили ҳақидаги саволга жавоб берар экан, Тайсон Фьюри ва Александр Усик ўртасидаги эҳтимолий жангни тилга олди.\n3 8923 28 окт, 08:32\nБокс/ММА\t"Бу фақат бошланиши". Ҳасанбойни мағлуб этган Сакен Бибосинов ўз фикрларини билдирди\nҚозоғистонлик боксчи Сакен Бибосинов Ҳасанбой Дўсматов устидан қозонган ғалабасидан сўнг ўз фикрларини билдириб ўтди.\n0 3683 26 окт, 10:53\nБокс/ММА\tЖонс оғир вазнда нима учун фақат Нганну билан жанг қилишни хоҳлаётганини айтди\nЯримоғир вазн тоифасида собиқ UFC чемпиони Жон Жонс фақатгина Франсис Нганну билан жанг қилишни истаётганига нима сабаб бўлаётгани ҳақида гапирди.\n0 1493 25 окт, 14:51\nБокс/ММА\tUFC АҚШда фақат эмланган жангчиларга рухсат берилишини маълум қилди. Спутник V мумкин эмас\nUFC халқаро жангчиларнинг АҚШга кириши учун эмлаш талабларини эълон қилди.\n0 705 25 окт, 13:26\nТеннис\tAustralian Open. Вакцина олмаганларга ҳам рухсат берилди, фақат...\nWTA теннисчиларнинг Australian Open турниридаги мажбуриятлари ҳақида маълумот берди.\n0 388 21 окт, 07:15\nТеннис\tАвстралия Очиқ чемпионатига фақат икки марта эмланганлар қўйилади. Жокович мусобақани ўтказиб юбориши мумкин\n0 1965 18 окт, 12:39\nБокс/ММА\tТэдди Атлас Фьюри-Нганну ўртасидаги бокс баҳси тўғрисида: «Бу фақат пул ҳақидаги ҳикоя»\n0 622 14 окт, 13:28\nФутбол\tСалах АПЛда қарши ўйнаган барча клубларга гол урган, фақат...\nМуҳаммад Салах инглиз клубларига қарши умумий ҳисобда 238 та учрашувда майдонга тушган — 212 таси "Ливерпуль" сафида (134 гол) ва яна 19 та "Челси"да (2 гол).\n0 1470 05 окт, 16:54\nТеннис, Футбол\tЗлатан Ибрагимович: "Биз Жокович билан ўхшашмиз. Вақт ўтгани сайин фақат кучаямиз"\nШвециялик футболчи Златан Ибрагимович сербиялик теннисчи Новак Жоковичга бўлган муносабати ҳақида гапирди.\n0 2089 05 окт, 09:04\nФутбол\tМбаппе: "ПСЖдан ёзда кетсам, фақатгина "Реал"га йўл олардим"\nПСЖ форварди Килиан Мбаппе ёзги трансфер ойнасида клубдан кетиши мумкин бўлганини айтди.\n0 488 03 окт, 12:20\nФутбол\tАнчелотти "Шериф"дан учралган мағлубият ҳақида: "Кечалари ухлолмадим ва фақат шу нарса ҳақида ўйладим"\n"Реал Мадрид" ўз уйида "Шериф" клубига 1:2 ҳисобида мағлуб бўлганди.\n0 3931 01 окт, 19:42\nФутбол\tБензин муаммоси фақат биздамас, Роналдунинг ҳайдовчиси Англияда 7 соат бензинни кутди ва ...\n"Манчестер Юнайтед" форварди Криштиану Роналдунинг ҳайдовчиси Криштиану Роналду ёқилғи қуйиш шаҳобчасида 7 соатни ўтказди, аммо 300 минг евро атрофида турадиган Bentley Flying Spur янги автомобилига бензин тўлдира олмади.\n0 609 30 сен, 11:25\nФутбол\tФақат "Мальмё" "Барса"дан ёмон: шведларда 0:7, "Барселона"да эса 0:6\n"Барселона" ЕЧЛ 2-тури доирасида сафарда "Бенфика"га 0:3 ҳисобида ютқазди.\n0 3249 27 сен, 14:38\nБокс/ММА\tЖошуанинг промоутери: "Фьюри билан жангни эсдан чиқариб турамиз, ҳозир фақат Усик"\nСобиқ жаҳон чемпиони Энтони Жошуанинг промоутери Эдди Хирннинг айтишича, боксчи энди бор эътиборини Александр Усик билан реваншга қаратади.\n0 642 25 сен, 16:11\nФутбол\tЎФАнинг навбатдаги Ҳисобот-сайлов Конгрессида Азизов ва Эрматов қайта сайланишди\n0 516 24 сен, 19:20\nФутбол\tЭртага ЎФАнинг навбатдаги Ҳисобот-сайлов Конгресси бўлиб ўтади\n0 3669 23 сен, 09:02\nБокс/ММА\tЛопес Ломаченкога реванш беришга тайёр, фақат...\nЕнгил вазн тоифасида жаҳон чемпиони Теофимо Лопеснинг отаси катта Теофимо Лопес собиқ чемпион Василий Ломаченкога қарши реванш жанг ҳақида фикр билдирди.\n0 3644 16 сен, 18:27\nФутбол\tЎФА ташкилот раҳбариятига сайланиши мумкин бўлган номзодлар рўйхатини эълон қилди


9та туман ДСИ си раҳбарлари эгаллаб турган лавозимидан озод этилди\nДавлат солиқ қўмитасида 2019 йил сарҳисоби ҳамда президент Шавкат Мирзиёевнинг Олий Мажлисга Мурожаатномасидан келиб чиқиб, давлат солиқ хизмати органларининг 2020 йилдаги стратегик вазифаларига бағишланган икки кунлик семинар ўтказилди. Семинар давомида 31 та давлат солиқ инспекцияси бюджет тушумларининг максимал ҳажми ва юқори кўрсаткичларга эришгани қайд этилди. Ушбу ДСИлар фахрий ёрлиқлар билан тақдирланди. Уларни инспекция раҳбарлари қабул қилиб олди.\nTадбирда тайинловлар ҳам эълон қилинди. Давлат солиқ қўмитасининг марказий аппарати ходимларидан 7 нафари янги лавозимларга тайинланди. Яна 9 нафар ходим эса ҳудудий давлат солиқ органларида турли лавозимларга тайинланди. Семинар давомида 2020 йилга мўлжалланган вазифалар белгилаб олинди, дейилади ДСҚ матбуот хизмати маълумотида.\nКоронавирус: 28 сентябрь куни Ўзбекистонда 477 кишида касаллик аниқланди\nКоронавирус: 27 сентябрь куни Ўзбекистонда яна 448 кишида касаллик қайд этилди


Ўзбекистонда криптовалюта савдосига рухсат берилди\n23 Noyabr 14:32 Иқтисодиёт\nБИРЖА КРИПТОВАЛЮТА ЛИЦЕНЗИЯ\nЎзбекистонда қонунга киритилган ўзгартиришларга кўра, Ўзбекистон резидентлари билан сўмдаги криптоактивлар билан эркин савдо қилиш мумкин.\nҲужжат биринчи марта 2019-йил январ ойида қабул қилинган криптобиржаларни лицензиялаш тартиби тўғрисидаги низомга ўзгартиришлар киритади.\nЭнди Ўзбекистон резидентлари криптоактивлар ва токенлар билан барча турдаги операцияларни миллий валютада (сўмда) амалга ошириш ҳуқуқига эга. Бироқ, норезидентларга улар криптоактивларни фақат хорижий валютага сотишлари мумкин.\nБундан ташқари, ўзгартиришлар токеннинг таърифларини ва у билан бир қатор операцияларни, жумладан, эмиссияни чиқариш, жойлаштириш ва рўйхатга олишни назарда тутади. Токенларни инвестиция ва молиялаштиришни жалб қилиш учун тегишли рўйхатдан ўтган тадбиркорлик субектлари чиқариши мумкинлиги аниқланди.\nЎзбекистон крипто-биржаларида сотиладиган барча токенлар мулкий таъминотга эга боʻлиши керак. Таъминланмаган токенларни чиқариш ва жойлаштириш тақиқланади.\nКриптобиржалар ўзларининг токенларини жойлаштирган ташкилотларни ва уларнинг мулкий хавфсизлиги бор-йуқлигини текширишлари шарт. Шунингдек, жалб қилиниши режалаштирилган сумманинг камида 10% крипто-биржанинг махсус ҳисоб рақамига киритилиши керак.\nДоллар ва евро арзонлашди – Марказий банк


Трамп Буюк Британияга амалий ташриф билан етиб келди\n00:23 / 13.07.2018 16675\nАҚШ президенти Дональд Трамп 12 июлда Буюк Британияга амалий ташриф билан етиб келди. У бу ерда 15 июлгача қолади. Трампнинг самолёти Станстед аэропортида қўнган. АҚШ президентига унинг рафиқаси Меланья Трамп ҳамроҳлик қилмоқда.\nТрамп аэропортдан АҚШ элчисининг Риджентс-паркдаги қароргоҳига вертолётда йўл олган. У кечки пайт Оксфордшир графлигидаги Бленхейм саройига Буюк Британия бош вазири Тереза Мэй томонидан унинг шарафига ўтказиладиган кечки тановулга йўл олиши режалаштирилган. Бу сарой Мальборо герцогларининг қароргоҳи ва Уинстон Черчилл туғилган жой ҳисобланади.\n13 июлда Трамп ва Мэй Британия ва АҚШ ҳарбийлари машғулотларида бўлишади. Сўнгра икки етакчи Мэйнинг Чекерс қароргоҳида музокаралар ўтказишади. Таъкиддланишича, томонлар кенг спектрдаги ташқи сиёсий масалаларни, жумладан, Россия, Brexit ва Яқин Шарқни ҳамда савдо муносабатларидаги муаммоларни муҳокама қилишади.\nМузокаралардан сўнг Трамп рафиқаси билан Мэй ҳамроҳлигида Виндзор саройига Буюк Британия қироличаси Елизавета II’нинг қабулига боришади. Кечки пайт Трамп Шотландияга йўл олиб, у ердаги ўзига тегишли Trump Turnberry гольф-курортида якшанбагача қолади.\nТрамп 15 июлда Шотландиядан Хельсинкига жўнайди ва у ерда 16 июлда Россия президенти Владимир Путин билан учрашади.\nТрампнинг Лондон ва бошқа жойларга ташрифи вақтида унинг сиёсатига қарши норозилик намойишлари, жумладан 13 июлда Лондонда “Трампни тўхтатинг” шиори остида намойиш ўтказиш режалаштирилган. Унда 60 мингга яқин киши иштирок этиш истагини билдирган. Бундан ташқари, Лондон марказида 10 минг кишилик аёллар марши бўлиб ўтади.\nАввалроқ АҚШнинг Буюк Британиядаги элчиси Вуд Жонсон Трамп норозилик намойишларидан хавфсирамаётганини ва “бор эътиборини ўз ташрифи мақсадларига қаратишини ва шахсий фикрни эркин билдириш имкониятини маъқуллашини” айтган.\nБританиялик собиқ аскар 1972 йилда намойишчиларни ўққа тутгани учун судланади


ЎзА - Экин экилмаган, қаровсиз томорқалар йўқ\n03.06.2020 Чоп этиш версияси\nЭкин экилмаган, қаровсиз томорқалар йўқ\nЎзбекистон фермер, деҳқон хўжаликлари ва томорқа ер эгалари кенгашининг масъул ходимлари пандемия даврида томорқа ер эгалари ва деҳқонларнинг фаолияти билан танишиш, уларга амалий кўмак бериш мақсадида Қорақалпоғистон Республикаси Чимбой туманида учрашувлар ўтказди.\nМутасаддилар маҳаллий шароитга мос эртаки экин турларини экиш бўйича маҳалла фаоллари билан фикр алмашди.\n“Гужумли” МФЙ раиси Ж.Абдурасулованинг айтишича, маҳаллада 770 хонадон бўлиб, кўпчилигининг томорқаси картошка экишга мослашган. Улар экин майдонидан камида икки маротаба ҳосил олишни ўзларига мақсад қилган. Бундан ташқари, маҳаллада иссиқхоналар ҳам ташкил этилган бўлиб, турли полиз экинлари етиштирилмоқда. Қувонарлиси, экин экилмаган, қаровсиз томорқалар йўқ. Деҳқонлар далада жавлон уриб меҳнат қилмоқда.\nМаҳаллий аҳоли билан суҳбатда мутасаддилар иссиқхоналарни кучли шамолга чидамли, мустаҳкам қилиш лозимлиги, томорқадан камида уч-тўрт маротаба ҳосил олиш ва мамлакатда озиқ-овқат хавфсизлигини таъминлаш масалалари ҳақида сўз юритилди.\nШунингдек, кенгаш хузуридаги Фермер, деҳқон хўжаликлари ва томорқа ер эгаларини қўллаб-қувватлаш жамғармаси томонидан ихчам иссиқхоналар ва 20-30 тоннали сиғимга эга бўлган совутгичлар қуришга имтиёзли кредитлар берилиши бўйича маълум қилинди.\nКенгаш масъул ходимларининг томорқа ер эгалари ва деҳқонлар билан учрашувлари давом этмоқда.